open-index/open-wikipedia-markdown huggingface dataset:
কাথাভাৰায়ণ

**কাথাভাৰায়ণ** (তামিল: காத்தவராய) দক্ষিণ ভাৰত আৰু শ্ৰীলংকাত পূজিত এগৰাকী তামিল লোক-দেৱতা। বিশেষকৈ গ্ৰাম্য তামিলসকলৰ মাজত তেওঁৰ পূজা বেছিকৈ প্ৰচলিত। তেওঁৰ নামটো দুটা শব্দৰ সংমিশ্ৰণ: "কাথাভাৰ" (অৰ্থাৎ 'ৰক্ষক') আৰু "আয়ন" (অৰ্থাৎ 'ঈশ্বৰৰ উপহাৰ')। বিশ্বাস কৰা হয় যে তেওঁ এজন প্ৰকৃত মানুহ আছিল, যিহেতু তামিল লোক-দেৱতাসকল সাধাৰণতে সেইসকল ব্যক্তি যিয়ে নিজৰ সমাজ বা গাঁওখন ৰক্ষা কৰিবলৈ অলৌকিক কাম কৰিছিল। 

## মূৰ্তিতত্ত্ব
ভগৱান কাথাভাৰায়ণক সাধাৰণতে এক বিশেষ গোঁফ আৰু ভয়ংকৰ চেহেৰাৰদ্বাৰা চিনি পোৱা যায়। প্ৰাচীন দক্ষিণ ভাৰতৰ তামিল যোদ্ধাসকলৰ দৰে তেওঁৰ হাতত প্ৰায়ে অৰুৱল, খাণ্ডা (তৰোৱাল), গদা বা ঢাল আদি অস্ত্ৰ দেখা যায়। তেওঁক প্ৰায়ে তেওঁৰ দুই পত্নী আৰিয়ামলা আৰু ওটানয়ীৰ লগতে চিন্নান নামৰ এজন পুৰুষ সহায়কৰ সৈতে থিয় হৈ থকা বা বহি থকা অৱস্থাত চিত্ৰিত কৰা হয়।

## ভাৰতীয় উপমহাদেশ আৰু হিন্দু ধৰ্মৰ বাহিৰত
বেংককৰ শ্ৰী মহা মাৰিয়ামমান মন্দিৰৰ জনপ্ৰিয়তাৰ বাবে থাইলেণ্ডৰ হিন্দু ধৰ্মত কাথাভাৰায়ণ অতি শ্ৰদ্ধাৰ দেৱতা। তামিল আৰু থাই লোক-সংস্কৃতিৰ সুন্দৰ সংমিশ্ৰণৰ বাবে থাই লোকসকলে এই মন্দিৰলৈ শ্ৰদ্ধা নিবেদন কৰিবলৈ আহে। প্ৰতি বছৰে বিজয়া দশমীৰ পৰম্পৰাগত অনুষ্ঠানৰ শোভাযাত্ৰাত কাথাভাৰায়ণৰ মূৰ্তি স্থাপন কৰা হয়।

## পূজা আৰু লোকবিশ্বাস
দক্ষিণ ভাৰতৰ তামিল গ্ৰাম্য সমাজত কাথাভাৰায়ণক এজন শক্তিশালী ৰক্ষক দেৱতা হিচাপে গণ্য কৰা হয়। বিশেষকৈ তামিলনাডুৰ তঞ্জাভুৰ, তিৰুচিৰাপল্লী, মাদুৰাই আৰু আশে-পাশে থকা গাঁওসমূহত তেওঁৰ মন্দিৰ আৰু পূজাস্থল দেখা যায়। বহু গাঁৱত তেওঁক গাঁওখনৰ ৰক্ষক দেৱতা হিচাপে পূজা কৰা হয় আৰু লোকসকলে বিশ্বাস কৰে যে তেওঁ গাঁওখনক অশুভ শক্তি, ৰোগ আৰু বিপদৰপৰা ৰক্ষা কৰে। 

কাথাভাৰায়ণৰ পূজাত সাধাৰণতে লোকসংগীত, নৃত্য আৰু নাট্যৰ উপাদানো জড়িত থাকে। তামিল লোকসংস্কৃতিত তেওঁৰ জীৱন আৰু বীৰত্বকেন্দ্ৰিক বহু লোকগাথা আৰু নাটক প্ৰচলিত আছে। কিছুমান অঞ্চলত উৎসৱৰ সময়ত কাথাভাৰায়ণৰ কাহিনী অভিনয় কৰি দেখুওৱা হয়, যাক স্থানীয়ভাৱে বিশেষ লোক-নাট্যৰ ৰূপত পৰিৱেশন কৰা হয়। 

লোকবিশ্বাস অনুসাৰে কাথাভাৰায়ণ প্ৰেমিক-প্ৰেমিকাসকলৰো ৰক্ষক দেৱতা। বহু লোক তেওঁলোকৰ সম্পৰ্কৰ সাফল্য বা বিবাহৰ বাবে এই দেৱতাৰ ওচৰত প্ৰাৰ্থনা কৰে। তামিল সমাজত বহু জায়গাত বিবাহৰ আগতে দম্পতীয়ে তেওঁৰ মন্দিৰত গৈ আশীৰ্বাদ লোৱাৰ পৰম্পৰাও আছে। 

এইদৰে কাথাভাৰায়ণ কেৱল ধৰ্মীয় দেৱতা হিচাপেই নহয়, তামিল লোক-সংস্কৃতি, বিশ্বাস আৰু সামাজিক জীৱনৰ সৈতে গভীৰভাৱে জড়িত এক গুৰুত্বপূৰ্ণ লোক-দেৱতা হিচাপে বিবেচিত। 

## তথ্যসূত্ৰ

শ্ৰেণী:হিন্দু দেৱী
পূমাৰুতন থেইয়াম

**পূমাৰুতন থেইয়াম** (Poomaruthan Theyyam) ভাৰতৰ কেৰালাৰ উত্তৰ মালাবাৰ অঞ্চলত জনপ্ৰিয় এজন হিন্দু দেৱতা। আঞ্চলিক হিন্দু দেৱী পূমালা ভগৱতীৰ মন্দিৰসমূহত এই *থেইয়াম* প্ৰদৰ্শন কৰা হয়। পূমালা আৰু পূমাৰুতনক মূলতঃ থীয়া সম্প্ৰদায়ে পূজা কৰে। এই থেইয়াম প্ৰদৰ্শন কৰা মূল মন্দিৰসমূহ কান্নুৰ আৰু কাছাৰগোড জিলাত সিঁচৰিত হৈ আছে।

## কিংবদন্তি
কিংবদন্তি অনুসৰি, পূমালা দেৱীয়ে তেওঁৰ সখীসকলৰ সৈতে স্বৰ্গীয় উদ্যানত সময় অতিবাহিত কৰিছিল। তেওঁ ফুল তুলিব বিচাৰিছিল, কিন্তু উদ্যানখনৰ ঐশ্বৰিক পহৰাদাৰসকলে বাধা দিছিল। পূমালা এজন পহৰাদাৰৰ সহায় বিচাৰিছিল, যি শিৱৰ পৰা উৎপন্ন হৈছিল আৰু বতাহৰ ৰূপত এটা ফুলি থকা ফুলৰ ভিতৰত জিৰণি লৈ আছিল। দেৱীয়ে তেওঁক 'পূমাৰুথা' নামেৰে মাতিছিল (মালায়ালম ভাষাত 'পূ' মানে ফুল আৰু 'মাৰুতন' মানে বতাহ)। তেওঁ পূমালাক সহায় কৰিছিল আৰু পিছলৈ তেওঁৰ ভাতৃস্বৰূপ বন্ধু হৈ পৰিছিল। ইয়াৰ পিছত পূমালা আৰু পূমাৰুতন মালানাড চাবলৈ পৃথিৱীলৈ আহিছিল।

পূমালা দেৱীৰ কৃপা লাভ কৰা আৰ্য ৰাজকুমাৰী আৰ্যপূনকানীয়ে বিশ্বকৰ্মাই নিৰ্মাণ কৰা এখন বিশাল কাঠৰ জাহাজত পূমাৰুতনৰ সৈতে ভ্ৰমণ কৰিছিল। মালানাডু অভিমুখে যোৱা জাহাজখন চেৰুভাথুৰৰ ওৰিয়াৰা মোহনাৰ কাষ চাপিছিল। কিংবদন্তি অনুসৰি ওৰিয়াৰা মন্দিৰৰ দেৱতা বিষ্ণুমূৰ্তিয়ে পূমালা আৰু পূমাৰুতনক ডাবৰ পানীৰে আদৰণি জনাইছিল। বিশ্বাস কৰা হয় যে ইয়াৰ পিছত পূমালা আৰু পূমাৰুতন কাছাৰগোড জিলাৰ ওৰিয়াৰাত প্ৰতিষ্ঠিত হয়।

আন এক কিংবদন্তি অনুসৰি, পূমালা আৰু পূমাৰুতন এঝিমালাৰ কুৰুভানথাতাত অৱতৰণ কৰিছিল আৰু গ্ৰাম্য অঞ্চলৰ সৌন্দৰ্যত মুগ্ধ হৈ তেওঁ নিজ দেশলৈ ঘূৰি যোৱাৰ পৰিৱৰ্তে তাতেই থকাৰ সিদ্ধান্ত লৈছিল। সেয়েহে কুৰুভানথাতা আৰু ৰামনথালিক কেৰালাৰ প্ৰথম পূমালা আৰু পূমাৰুতন মন্দিৰ বুলিও গণ্য কৰা হয়।

## উপাসনা

উত্তৰ মালাবাৰৰ থীয়া সম্প্ৰদায়ে মূলতঃ পূমালা আৰু পূমাৰুতনক পূজা কৰে। পূমালা মন্দিৰত পূমাৰুতনক *থেইয়াম* হিচাপে প্ৰদৰ্শন কৰা হয়। কিন্তু পূমালা ভগৱতীৰ কোনো থেইয়াম ৰূপ নাই।

## থেইয়াম

পূমাৰুতন থেইয়ামৰ বাবে বিশেষ মুখৰ কলা আৰু শৰীৰৰ কলা আছে। থেইয়ামে মুখত ক’লা মোছ আৰু দাড়িৰ দৰে সাজ-পোছাকো পিন্ধে। মূৰত কাঠৰ ডাঙৰ মুকুট সদৃশ অলংকাৰ থাকে, যাক মুডী বুলি জনা যায়। নিশাৰ ভাগত পৰিৱেশন কৰা থেইয়ামক *ভেল্লাট্টম* বুলি জনা যায়, য'ত সৰু মুডী ব্যৱহাৰ কৰা হয় আৰু দিনৰ ভাগত হোৱা থেইয়ামত ডাঙৰ মুডী ব্যৱহাৰ কৰা হয়। থেইয়ামে দুয়োখন হাতত এখন তৰোৱাল আৰু কাঠৰ ঢাল ধৰে। পূমাৰুতনৰ ধৰ্মীয় নৃত্যত ঢালখন ঘূৰাই আৰু তৰোৱালখন চলাই জীৱন্ত ভংগীমা প্ৰদৰ্শন কৰা হয়। সাজ-পোছাক, মুখৰ কলা আৰু শৰীৰৰ কলাৰ বাবে ব্যৱহাৰ কৰা সকলো সামগ্ৰী প্ৰাকৃতিক দ্ৰব্যৰ পৰা তৈয়াৰ কৰা হয়।

থেইয়াম পৰিৱেশন কৰাৰ সময়ত ভল্যাকৰসকলক (মন্দিৰৰ সৈতে জড়িত ধৰ্মীয় সহায়ক) আৰু আনকি দৰ্শসকলকো ঢালেৰে খুন্দা মাৰে। ভল্যাকৰসকলে থেইয়ামৰ পৰা কোব খাবলৈ আৰু থেইয়ামক উৎসাহিত কৰিবলৈ চিঞৰ-বাখৰ কৰি চাৰিওফালে জমা হয়।

## তথ্যসূত্ৰ

## বাহ্যিক সংযোগ

শ্ৰেণী:হিন্দু দেৱতা
শ্ৰেণী:ভাৰতৰ সংস্কৃতি
অবিনা তাৱাইড কগুইট

**অবিনা তাৱাইড কগুইট** এগৰাকী ফিলিপিনো মানোবো সম্প্ৰদায়ৰ সূচীকৰ্মী (এমব্ৰইডাৰ)। ৪২৭ নম্বৰ ঘোষণাৰ জৰিয়তে ২০২৩ চনত তেওঁক 'মানলিলিখা নাং বায়ান' (ৰাষ্ট্ৰীয় জীৱন্ত সম্পদ) সন্মানেৰে বিভূষিত কৰা হয়।

## ব্যক্তিগত জীৱন
অবিনা কগুইট আগুছান ডেল চুৰ প্ৰদেশৰ লা পাজ চহৰত বাস কৰে।

## সূচীকৰ্মী

অবিনাক মাত্ৰ পোন্ধৰ বছৰ বয়সৰ পৰাই তেওঁৰ আইতাকে আগুছান ডেল চুৰৰ মানোবোসকলৰ পৰম্পৰাগত সূচীকৰ্ম *ছুয়াম* (suyam) শিকাবলৈ আৰম্ভ কৰিছিল।

আগুছান ডেল চুৰৰ মানোবোসকলৰ অন্যান্য গুৰুত্বপূৰ্ণ পৰম্পৰাৰ দৰেই *ছুয়াম* প্ৰক্ৰিয়াটো এক আচাৰ-নীতিৰ অন্তৰ্ভুক্ত। কোৱা হয় যে অবিনা কগুইটক টুমাৰ এজন দেৱতাই (diwata) নিৰ্বাচন কৰিছিল আৰু থলুৱা জ্ঞান তথা সঁজুলিৰ ক্ষেত্ৰত বিশেষজ্ঞ হবলৈ আশীৰ্বাদ দিছিল।

অবিনাই প্ৰজন্মৰ পিছত প্ৰজন্ম ধৰি চলি অহা আৰ্হি ব্যৱহাৰ কৰি সূতা, মণি (beads) আৰু কাপোৰৰ জৰিয়তে ছবি সৃষ্টি কৰি আহিছে, যিবোৰে তেওঁলোকৰ মানোবো পৰম্পৰাক প্ৰতিফলিত কৰে।  

## মানলিলিখা নাং বায়ান
২০২৩ চনৰ ১৫ ডিচেম্বৰত ৰাষ্ট্ৰপতি ফাৰ্ডিনাণ্ড মাৰ্কোছ জুনিয়ৰে স্বাক্ষৰ কৰা ৪২৭ নম্বৰ ঘোষণাৰ জৰিয়তে অবিনা কগুইটক আগুছানৰ মানোবো এমব্ৰইডাৰী বা *ছুয়াম* পৰম্পৰা সংৰক্ষণ আৰু প্ৰসাৰৰ বাবে 'মানলিলিখা নাং বায়ান' বঁটা প্ৰদান কৰা হয়। এই সন্মান গ্ৰহণ কৰাৰ সময়ত তেওঁৰ বয়স আছিল ৭২ বছৰ। তেওঁ কাৰাগা (CARAGA) অঞ্চলৰ পৰা এই সন্মান লাভ কৰা প্ৰথমগৰাকী ব্যক্তি।

অন্যান্য ৰাষ্ট্ৰীয় জীৱন্ত সম্পদসকলৰ দৰেই অবিনা কগুইটেও ফিলিপাইনৰ কেন্দ্ৰীয় বেংকৰ পৰা এটা সোণৰ জলমলাই থকা পদক আৰু ২,০০,০০০ পেছোৰ এক অনুদান লাভ কৰে। ইয়াৰ উপৰিও তেওঁ জীৱনকালত প্ৰতি মাহে ৫০,০০০ পেছোৰ জলপানি লাভ কৰিব। তেওঁৰ বাবে ৭,৫০,০০০ পেছো পৰ্যন্ত চিকিৎসা আৰু চিকিৎসালয়ৰ সুবিধাৰ ব্যৱস্থা কৰা হৈছে। তেওঁৰ মৃত্যুৰ পিছত তেওঁক ৰাষ্ট্ৰীয় মৰ্যাদাৰে অন্ত্যেষ্টিক্ৰিয়া (state funeral) সম্পন্ন কৰা হ’ব।

## তথ্যসূত্ৰ

## বাহ্যিক সংযোগ
* অবিনা কগুইটক 'মানলিলিখা নাং বায়ান' সন্মান প্ৰদানৰ অনুষ্ঠান

শ্ৰেণী:নাৰী
শ্ৰেণী:ফিলিপাইনৰ ব্যক্তি
যোগীৰ শাস্তি

**যোগীৰ শাস্তি** (ইংৰাজী: The Jogi's Punishment) হ'ল এটা ভাৰতীয় সাধুকথা, যিটো ফেৰোচপুৰৰ পৰা মেজৰ কেম্পবেলৰ দ্বাৰা সংগৃহীত এটা পঞ্জাবী সাধু। এণ্ড্ৰু লেংঙে তেওঁৰ *দ্য লিলাক ফেয়াৰী বুক*ত এইটো অন্তৰ্ভুক্ত কৰিছে। এই ভাৰতীয় লোককথাটোৰ নীতিশিক্ষা হ'ল যে— বেয়াই সদায় তাৰ প্ৰাপ্য শাস্তি পায়। এই সাধুটোত এজন বিখ্যাত পবিত্ৰ মানুহ আছে যি আচলতে সিমান পবিত্ৰ নহয়, এজন স্বাৰ্থপৰ আৰু অতি সৰল ৰজা আছে যিয়ে পবিত্ৰ মানুহজনৰ প্ৰতিভা আৰু আশীৰ্বাদসমূহ কেৱল নিজৰ বাবেহে ৰাখিব বিচাৰে আৰু এগৰাকী অতি কৌতুহলী ৰাজকুমাৰী আছে, যিয়ে ৰাজপ্ৰসাদৰ চৌহদ ত্যাগ নকৰিবলৈ দিয়া দেউতাকৰ আদেশ অমান্য কৰে। যদিও "দিলাৰামৰ সাহসী যুৱৰাজ"ৰ বিষয়ে বৰ বেছি একো কোৱা হোৱা নাই, কিন্তু তেৱোঁ নিশ্চয় কিবা ভুল কৰিছে, যাৰ বাবে পত্নী হিচাপে এগৰাকী অবাধ্য ৰাজকুমাৰীক পাইছে।

## সাৰমৰ্ম
এজন ৰজাই নিজৰ চহৰত এজন যোগীক আদৰণি জনাইছিল। তেওঁ এটা ঘৰ সাজিছিল য'ত তেওঁ অতিথি আদৰিব পাৰে। ৰজাৰ একমাত্ৰ সন্তান আছিল এগৰাকী সুন্দৰী কন্যা, যি চুবুৰীয়া দেশৰ এজন ৰজা দিলাৰামৰ পুত্ৰৰ বাগদত্তা আছিল। এদিন এই কন্যাগৰাকী যোগীক দেখা কৰিবলৈ গৈছিল। যোগীজন লগে লগে ৰাজকুমাৰীৰ প্ৰতি আসক্ত হৈ পৰে। ৰাজকুমাৰীয়ে তেওঁৰ উদ্দেশ্য ধৰিব পাৰি প্ৰাণ ৰক্ষাৰ বাবে তাৰ পৰা পলায়ন কৰে। যোগীয়ে তেওঁলৈ লক্ষ্য কৰি এপাট বৰ্শা নিক্ষেপ কৰে। বৰ্শা পাত ৰাজকুমাৰীৰ ভৰিত লাগে আৰু তেওঁ আঘাতপ্ৰাপ্ত হয়।

পিছদিনা, যোগীয়ে দাবী কৰে যে এজন ৰাক্ষস তেওঁক দেখা কৰিবলৈ আহিছিল। ৰাক্ষসটো এগৰাকী সুন্দৰী যুৱতীৰ ছদ্মবেশত আহিছিল, কিন্তু তাৰ পিছত এটা ভয়ংকৰ দৈত্যলৈ ৰূপান্তৰিত হৈছিল। ৰজাই তেতিয়া সেই সুন্দৰী যুৱতীগৰাকীক বিচাৰি চলাথ কৰে, যাৰ ভৰিত বৰ্শাৰ আঘাতৰ চিন আছে। তেওঁ সেই সুন্দৰী ছোৱালীজনীক বিচাৰি পায় আৰু উপলব্ধি কৰে যে এইগৰাকী তেওঁৰেই কন্যা। তেতিয়া যোগীয়ে ঘোষণা কৰে যে ৰজাৰ প্ৰকৃত কন্যাক শৈশৱতে দুষ্ট আত্মাই চুৰি কৰি লৈ গৈছিল আৰু এতিয়া এইগৰাকীয়ে ৰাজকুমাৰীৰ ভেশ ধৰি বহি আছে। ৰজাই এটা চন্দুক তৈয়াৰ কৰাই তেওঁৰ কন্যাক তাত বন্দী কৰি নদীত উটুৱাই দিয়ে।

পিছদিনা ৰাতিপুৱা, তেওৰ বাগদত্ত ৰাজকুমাৰে নদীৰ পাৰত চিকাৰ কৰিবলৈ গৈ চন্দুকটো বিচাৰি পায়। তেওঁ তাৰ ভিতৰৰ পৰা ৰাজকুমাৰীক মুক্ত কৰে আৰু দেখে যে তেওঁ তেওঁৰেই বাগদত্তা। ৰাজকুমাৰীয়ে তেওঁক সকলো কথা বিৱৰি কয়। সেই স্থানতে তেওঁলোকৰ বিবাহ সম্পন্ন হয়। ৰাজকুমাৰে এটা বিয়াগোম বান্দৰক ৰাজকুমাৰীৰ সেই চন্দুকটোত ভৰাই পুনৰ নদীত উটুৱাই দিয়ে। যোগীয়ে তেওঁৰ শিষ্যসকলক সেই চন্দুকটো উদ্ধাৰ কৰি আনিবলৈ বাধ্য কৰে আৰু তাৰ পিছত তেওঁলোকক ঘৰৰ ভিতৰত নোসোমাবলৈ নিৰ্দেশ দিয়ে, তেওঁলোকে যিয়েই চিঞৰ নুশুনক কিয়। ৰাজকুমাৰীক ডিঙি চেপি হত্যা কৰিবলৈ তেওঁ এডাল ৰেচমী জৰী উলিয়াই লয়। ইয়াৰ কিছু সময়ৰ পিছত যোগীৰ শিষ্যসকলে যোগীৰ কণ্ঠত সহায় বিচাৰি কৰা চিঞৰ শুনে, কিন্তু নিৰ্দেশ নথকাত তেওঁলোক ঘৰত প্ৰৱেশ নকৰিলে। অৱশেষত তেওঁলোকে যোগীৰ কোঠাত সোমাই তাত তেওঁৰ মৃতদেহ দেখা পায়।

অতি সোনকালেই যোগীৰ মৃত্যুৰ খবৰ বিয়পি পৰে। যেতিয়া ৰাজকুমাৰীয়ে যোগীৰ মৃত্যুৰ খবৰ পায়, তেতিয়া তেওঁ দেউতাকৰ সৈতে সকলো সমস্যা সমাধান কৰি লয়।

## তথ্যসূত্ৰ

শ্ৰেণী:সাধুকথা
কেৰ'লিন গ্ৰীলছ

**কেৰ'লিন গ্ৰীলছ** (জন্ম নাম মিকেলছন; ১৮৮৮ আৰু ১৮৯০ চনৰ ভিতৰত – ৬ অক্টোবৰ ১৯৬০) আছিল এগৰাকী অষ্ট্ৰেলিয়ান ছিৰিয়েল কিলাৰ যিয়ে তেওঁৰ ভুক্তভোগীসকলক বিষাক্ত কৰিছিল। তেওঁ আছিল প্ৰধানকৈ এগৰাকী চতুৰ আৰু সহজ হত্যাকাৰী, যিয়ে সন্মানজনক জীৱন-শৈলী বজাই ৰাখি তেওঁৰ সমাজৰ বহল পৰিয়ালৰ ধনী সদস্যক হত্যা কৰিছিল যদিও পিছৰ হত্যাকাণ্ডৰ উদ্দেশ্য কম স্পষ্ট আছিল। 

## জীৱনী
কেৰ'লিন মাইকেলছন ছিডনীৰ বালমেইনত মেৰী প্ৰাইয়াৰ্ছ আৰু জৰ্জ মাইকেলছনৰ কন্যা আছিল আৰু তেওঁৰ জন্ম হৈছিল ১৮৮৮ চনৰপৰা ১৮৯০ চনৰ ভিতৰত। ১৯০৮ চনৰ ২২ এপ্ৰিলত ৰিচাৰ্ড উইলিয়াম গ্ৰীলছৰ সৈতে তেওঁৰ চাৰিজন পুত্ৰ সন্তান জন্ম হয়।

১৯৪৭ চনত পৰিয়ালৰ চাৰিজন সদস্যৰ মৃত্যুৰ পাছত প্ৰথমে হত্যাৰ তেওঁ সন্দেহযুক্ত হৈ পৰিছিল: ভূক্তভোগীসকল আছিল তেওঁৰ ৮৭বছৰীয়া সতীয়া মাক ক্ৰীষ্টিন মিকেলছন; বিবাহৰদ্বাৰা আত্মীয় এঞ্জেলিনা থমাছ আৰু জন লুণ্ডবাৰ্গ; আৰু ভগ্নী মেৰী এন্নে মিকেলছন। ১৯৫৩ চনৰ ১৩ এপ্ৰিলত কৰ্তৃপক্ষই তেওঁ পৰিয়ালৰ অতিৰিক্ত দুজন সদস্যক (ৰেডফাৰ্নৰ ক্ৰীষ্টিন ডাউনী আৰু জন ডাউনী) দিয়া চাহ পৰীক্ষা কৰি তেতিয়াৰ সাধাৰণ ঘৰুৱা এন্দূৰৰ বিষ ঠেলিয়াম ধৰা পেলায়। সেই সময়ত নিউ চাউথ ৱেলছত ঠেলিয়াম কাউণ্টাৰৰ জৰিয়তে কিনাটো সহজ আছিল। মিকেলছনে গ্ৰীলছৰ পিতৃৰপৰা গ্লেডছভিলত এটা ঘৰ উত্তৰাধিকাৰী সূত্ৰে লাভ কৰিছিল আৰু গ্ৰীলছে উত্তৰাধিকাৰী সূত্ৰে লাভ কৰিবলৈ তেওঁক হত্যা কৰা বুলি অনুমান কৰা হৈছিল। একেদৰে থমাছ গ্ৰীলছ দম্পতীহালৰ পৰিয়ালৰ ঘনিষ্ঠ বন্ধু আছিল আৰু তেওঁ ব্লু মাউণ্টেনছত থকা নিজৰ ছুটীৰ ঘৰটো দম্পতীহালৰ বাবে এৰি থৈ গৈছিল।

ডাঠ ৰিমযুক্ত গাঢ় চছমা পিন্ধা চুটি মহিলা গ্ৰীলছে সাধাৰণতে বন্ধু-বান্ধৱী আৰু শহুৰেকক চাহ, কেক আৰু বিস্কুট পৰিৱেশন কৰিছিল। 
১৯৫৩ চনৰ অক্টোবৰ মাহত তেওঁ চাৰিটা হত্যা আৰু তিনিটা হত্যাৰ চেষ্টাৰ অভিযোগত আদালতত হাজিৰ হৈছিল (তৃতীয়টো আছিল ৰেডফাৰ্নৰ ইভেলিন লুণ্ডবাৰ্গ, ক্ৰীষ্টিন ডাউনীৰ মাতৃ)। ১৯৫৩ চনৰ ১৫ অক্টোবৰত দোষী সাব্যস্ত হৈ মৃত্যুদণ্ডৰ শাস্তি প্ৰদান কৰা হয় যদিও পিছলৈ তেওঁৰ শাস্তি আজীৱন কাৰাদণ্ডলৈ সলনি কৰা হয়। ছিডনীৰ লং বে কাৰাগাৰৰ আন কয়দীসকলৰ বাবে তেওঁক মৰমেৰে "আণ্ট থালি" ("আণ্ট চেলি"ৰ এটা পানীং উল্লেখ) নামেৰে জনাজাত হৈ পৰিছিল। ১৯৬০ চনৰ অক্টোবৰ মাহত তেওঁক ৰেণ্ডউইকৰ প্ৰিন্স হেনৰী হাস্পতাললৈ লৈ যোৱা হয় আৰু তাত পেৰিট'নাইটিছ ৰোগত আক্ৰান্ত হৈ গেষ্ট্ৰিক আলচাৰ ফাটি যোৱাৰ ফলত তেওঁৰ মৃত্যু হয়। তাৰ পিছৰ মাহবোৰত ঠেলিয়াম বিষক্ৰিয়াৰ অধিক ক্ষেত্ৰৰ কথা উল্লেখ কৰা হৈছিল, য'ত উল্লেখযোগ্যভাৱে অষ্ট্ৰেলিয়াৰ ৰাগবী লীগৰ বিশিষ্ট ফুটবলাৰ ববি লুলহাম আছিল।

## তথ্যসূত্ৰ

শ্ৰেণী:অষ্ট্ৰেলিয়াৰ ব্যক্তি
শ্ৰেণী:মৃত্যুুদণ্ডপ্ৰাপ্ত মহিলা
এৰিষ্ট'টেলিছ কুৰ্টিডিছ

**এৰিষ্ট'টেলিছ কুৰ্টিডিছ** (ইংৰাজী: Aristotelis Kourtidis; ; জন্ম: ১৮৫৮ – ১৯২৮) এজন বিশিষ্ট গ্ৰীক শিক্ষাবিদ আৰু লেখক আছিল। 

## জীৱনী
তেওঁ পূব থ্ৰেচৰ মাইৰিঅ'ফিটোত জন্মগ্ৰহণ কৰিছিল আৰু জীৱনৰ প্ৰথম বছৰবোৰ ইস্তানবুলত অতিবাহিত কৰিছিল। তাত তেওঁ 'গ্ৰেট স্কুল অৱ দ্য নেচন'ত অধ্যয়ন কৰিছিল। ১৮৮০ চনত তেওঁ এথেন্স বিশ্ববিদ্যালয়ত আইন পঢ়িবলৈ এথেন্সলৈ যায়, কিন্তু তেওঁ অধ্যয়ন সম্পূৰ্ণ নকৰিলে। পিছলৈ তেওঁ একেখন বিশ্ববিদ্যালয়তে সাহিত্য অধ্যয়ন কৰে আৰু লেখক তথা ইতিহাসবিদ ডিমিট্ৰিয়াছ কামবুৰোগ্লুক লগ পায়। তেওঁৰ জৰিয়তেই কুৰ্টিডিছে *ডায়াপ্লাচিছ টন পেইডন* (শিশুৰ শিক্ষা) নামৰ আলোচনীখনৰ সঞ্চালক নিকোলাছ পাপডোপুলোছৰ সংস্পৰ্শলৈ আহে আৰু আলোচনীখনত কাম কৰিবলৈ লয়। পিছলৈ তেওঁ পাপডোপুলোছৰ ভগ্নীক বিবাহ কৰায়।

১৮৮০ চনৰপৰা ১৮৯৩ চনলৈ তেওঁ *ডায়াপ্লাচিছ টন পেইডন*ৰ মুখ্য সম্পাদক আছিল আৰু তাত মৌলিক বা অভিযোজিত শিশু কাহিনী প্ৰকাশ কৰিছিল। একে সময়তে তেওঁ *ইভডোমাছ*, *হেষ্টিয়া*, *ক্লিঅ* আদি কেইবাখনো আলোচনী আৰু বাতৰি কাকতৰ সৈতে সহযোগিতা কৰিছিল।

১৮৮৯ চনত তেওঁ জাৰ্মানীলৈ যায় আৰু তাত শিক্ষাবিজ্ঞান আৰু দৰ্শন অধ্যয়ন কৰে। গ্ৰীচিলৈ উভতি অহাৰ পাছত তেওঁ আৰ্চাকীয়ো, এথেন্স কনজাৰ্ভেটৰী আৰু পিৰিয়াছৰ বালিকা উচ্চ মাধ্যমিক বিদ্যালয়ৰ দৰে বিভিন্ন শিক্ষানুষ্ঠানত অধ্যাপক হিচাপে কাম কৰে। মৃত্যুৰ লৈকে তেওঁ পিৰিয়াছৰ বিদ্যালয়খন পৰিচালনা কৰিছিল। ১৮৮২ চনত তেওঁ গ্ৰীচৰ ঐতিহাসিক আৰু নৃতাত্ত্বিক সমাজৰ এজন প্ৰতিষ্ঠাপক সদস্য আছিল।

কুৰ্টিডিছৰ সামাজিক আৰু শৈক্ষিক সক্ৰিয়তা প্ৰবল আছিল; তেওঁ ডেমটিক গ্ৰীক ভাষাৰ অন্যতম প্ৰসাৰক আছিল। ১৯১৭ চনত তেওঁ এলিফথেৰিয়াছ ভেনিজেলোছৰ শৈক্ষিক সংস্কাৰৰ এখন পাঠ্যপুথি লিখিছিল আৰু গ্ৰীক মহিলাৰ শৈক্ষিক স্তৰ উন্নত কৰাৰ প্ৰচেষ্টাত অৱদান আগবঢ়াইছিল। তেওঁ মনোবিজ্ঞানৰ ওপৰত এলানি বক্তৃতাও প্ৰদান কৰিছিল আৰু অসংখ্য দান-বৰঙনিৰ কামত অংশগ্ৰহণ কৰিছিল।

১৯২৮ চনত পিৰিয়াছত ডেংগু জ্বৰত আক্ৰান্ত হৈ এৰিষ্ট'টেলিছ কুৰ্টিডিছৰ মৃত্যু হয়। গ্ৰীক মেচনিক লজৰ ৱেবছাইটৰ মতে, কুৰ্টিডিছ পাইথাগোৰাছ লজৰ সদস্য আছিল।

## তথ্যসূত্ৰ

## গ্ৰন্থপঞ্জী
*Aikaterini Dermitzaki (2013). *Το Εθνικό Ιστορικό Μουσείο της Ιστορικής και Εθνολογικής Εταιρείας της Ελλάδος: ίδρυση, συλλεκτική πολιτική και άλλες δράσεις (1882–1926)*. Athens: National and Kapodistrian University of Athens.

## বাহ্যিক সংযোগ
*ডেম’ক্ৰিটাছ ইউনিভাৰ্চিটি অৱ থ্ৰেচ, কুৰ্টিডিছৰ কবিতা
*ডেম’ক্ৰিটাছ ইউনিভাৰ্চিটি অৱ থ্ৰেচ, জীৱনী

শ্ৰেণী:গ্ৰীক কবি
শ্ৰেণী:সাহিত্যিক
জেনেল পেৰিছ

**জেনেল মেইলানি পেৰিছ** (ইংৰাজী: Janel Meilani Parrish; জন্ম: ৩০ অক্টোবৰ, ১৯৮৮) এগৰাকী আমেৰিকান অভিনেত্ৰী আৰু গায়িকা। তেওঁ *প্ৰিটি লিটল লায়াৰ্ছ* (২০১০–১৭) আৰু ইয়াৰ স্পিন-অফ *প্ৰিটি লিটল লায়াৰ্ছ: দ্য পাৰ্ফেকশনিষ্টছ* (২০১৯) ধাৰাবাহিকত মোনা ভাণ্ডাৰৱালৰ চৰিত্ৰত আৰু *টু অল দ্য বয়জ* চলচ্চিত্ৰ শৃংখলাত (২০১৮–২১) মাৰ্গট কভিৰ চৰিত্ৰত অভিনয় কৰিছিল। ইয়াৰ উপৰি তেওঁ ১৯৯৬ চনত ব্ৰডৱে থিয়েটাৰৰ নিৰ্মাণ *লে মিজাৰেবল*ত কণমানি কচেটৰ চৰিত্ৰত আৰু ২০০৭ চনত কিশোৰ কমেডী ছবি *ব্ৰাটজ*ত জেডৰ চৰিত্ৰত অভিনয় কৰিছিল। ২০২৩ চনত তেওঁ ফক্সৰ *দ্য মাস্কড ছিংগাৰ*ৰ দশম ছিজনত তৃতীয় স্থান লাভ কৰিছিল। তেওঁ হলমাৰ্ক মিডিয়াৰ কেইবাখনো চলচ্চিত্ৰতো অভিনয় কৰিছে। 

## আদি জীৱন আৰু শিক্ষা
পেৰিছৰ জন্ম হাৱাইৰ হনোলুলুৰ কেনেউহেত হৈছিল আৰু তেওঁ হনোলুলুতে ডাঙৰ-দীঘল হৈছিল; পিছলৈ কিশোৰ অৱস্থাত তেওঁ কেলিফৰ্ণিয়ালৈ যায়। তেওঁৰ মাতৃ জ’ৱান (পূৰ্বৰ নাম মিউ) হান চীনা বংশোদ্ভূত আৰু পিতৃ মাৰ্ক পেৰিছ জাৰ্মান, আইৰিছ আৰু ইংৰাজ বংশোদ্ভূত। তেওঁৰ মেলিনা নোহেলানি নামৰ এগৰাকী বাইদেউ আছে, যি তেওঁতকৈ আঠ বছৰৰ ডাঙৰ আৰু আমেৰিকা যুক্তৰাষ্ট্ৰৰ সেনাবাহিনীৰ এজন বিষয়া হিচাপে কৰ্মৰত আছিল। তেওঁৰ পিতৃ-মাতৃ প্ৰাক্তন শৰীৰচৰ্চাবিদ আছিল আৰু মাতৃয়ে হনোলুলুৰ এটা হেল্থ ক্লাবত কাম কৰিছিল।

ন বছৰ বয়সত পেৰিছে নীল এছ. ব্লেচডেল কেণ্টাৰত *দ্য ফেণ্টম অৱ দ্য অপেৰা*ৰ এক প্ৰদৰ্শনী চাই অভিনয়ৰ প্ৰতি আকৰ্ষিত হৈছিল। তেওঁ পিয়ানো বজাবলৈ আৰম্ভ কৰে আৰু এবছৰৰ ভিতৰতে অভিনয়, গায়ন, ট্যাপ ডান্স আৰু জাজ ডান্সৰ শিক্ষা ল’বলৈ ধৰে। তেওঁ কেইবাটাও প্ৰতিভা অন্বেষণ প্ৰতিযোগিতাত অংশগ্ৰহণ কৰি ওৱাহুৰ স্থানীয় বাসিন্দাৰ মাজত পৰিচিত হৈ পৰে। ১৪ বছৰ বয়সত তেওঁ ২০০৩ চনৰ *ষ্টাৰ ছাৰ্চ*ৰ ৰিমেকত অংশ লৈছিল আৰু তাত *লে মিজাৰেবল*ৰপৰা "অন মাই অ’ন" গীতটো পৰিৱেশন কৰিছিল। তেওঁ মোৱানালুয়া এলিমেণ্টৰী স্কুল আৰু হাইস্কুলত প্ৰাৰম্ভিক শিক্ষা গ্ৰহণ কৰিছিল। পেৰিছে ১৪ বছৰ বয়সলৈকে কেনেউহেত বাস কৰিছিল আৰু তাৰ পিছত বিনোদন জগতত কেৰিয়াৰ গঢ়িবলৈ পৰিয়ালৰ সৈতে লছ এঞ্জেলছৰ বাৰবেংক লৈ গুচি আহে। কামৰ সময়সূচীৰ বাবে পেৰিছে ঘৰতে থাকি (হোমস্কুলিং) শিক্ষা সমাপ্ত কৰিছিল।

## লোকহিতৈষীমূলক কাম-কাজ
২০১৮ চনৰ অক্টোবৰ মাহত তেওঁ ৰাষ্ট্ৰীয় উৎপীড়ন প্ৰতিৰোধ মাহ (National Bullying Prevention Month) উপলক্ষ্যে ডিজনী আৰু এ.বি.চি.-ৰ '#ChooseKindness' অভিযানৰ বাবে ছাছা পিটাৰ্ছৰ সৈতে এটা উৎপীড়ন বিৰোধী ৰাজহুৱা সেৱা ঘোষণা (public service announcement) ত অংশ লৈছিল। *পিপল* আলোচনীক তেওঁ কৈছিল, "মোৰ উৎপীড়িত হোৱাৰ অভিজ্ঞতা আছে। মোৰ বাবে এইটো নিশ্চিতভাৱে হাইস্কুলীয়া দিনবোৰত হৈছিল। মই মুঠেও জনপ্ৰিয় ছোৱালী নাছিলোঁ।" 

## ব্যক্তিগত জীৱন
পেৰিছে ২০১৬ চনৰ ছেপ্টেম্বৰ মাহত কেমিকেল ইঞ্জিনিয়াৰ ক্ৰিছ লংৰ সৈতে ডেটিং আৰম্ভ কৰিছিল আৰু ২০১৭ চনৰ ২৩ অক্টোবৰত তেওঁৰ সৈতে বাগদান সম্পন্ন কৰে। ২০১৮ চনৰ ৮ ছেপ্টেম্বৰত হাৱাইৰ ওৱাহুৰ কুৱালোয়া ৰেঞ্চত তেওঁলোক বিবাহপাশত আবদ্ধ হয়। বিবাহৰ দুসপ্তাহ পূৰ্বে এজন মদ্যপান কৰা চালকৰ খুন্দাত তেওঁৰ শহুৰেকৰ মৃত্যু হৈছিল। ২০১৯ চনত 'ইটি' (ET)ক দিয়া সাক্ষাৎকাৰত পেৰিছে সোঁৱৰণ কৰি কয়, "আমি হাৱাইলৈ গৈছিলোঁ আৰু দিনটো বৰ ধুনীয়া আছিল। আমাৰ বিবাহৰ শপত গ্ৰহণৰ সময়ত যেতিয়া ক্ৰিছে তেওঁৰ দেউতাকৰ বিষয়ে ক’বলৈ আৰম্ভ কৰিলে, আকাশখন খোল খাই পৰিল আৰু আমাৰ ওপৰত বৰষুণ দিবলৈ ধৰিলে। এয়া এক ইমান সুন্দৰ মুহূৰ্ত আছিল যে মোৰ নালাগে কাৰো চকুৰ পানী শুকাই আছিল, প্ৰত্যেকেই কান্দিছিল কাৰণ এয়া সঁচাকৈয়ে এক আৱেগিক মুহূৰ্ত আছিল।" 

## তথ্যসূত্ৰ
 

## বাহ্যিক সংযোগ

* 
* 
* Q & A on Being "A"

শ্ৰেণী:আমেৰিকান অভিনয় শিল্পী
শ্ৰেণী:গায়িকা
মোৱেৰো

**মোৱেৰো** (ইংৰাজী: Moero; , সক্ৰিয়: ) বা **মাইৰো** () বাইজেণ্টিয়াম চহৰৰ এগৰাকী হেলেনিষ্টিক যুগৰ মহিলা কবি আছিল। তেওঁৰ কবিতাৰ অতি কম অংশহে বৰ্তমান পোৱা যায়: তেওঁৰ মহাকাব্য *নিমোচিন*ৰ (Mnemosyne) দহটা শাৰী এথেনিয়াচে উদ্ধৃত কৰিছে আৰু তেওঁৰ দুটা এপিগ্ৰাম (এবিধ চুটি কবিতা) *গ্ৰীক এনথ’লজী*ত সংৰক্ষিত হৈ আছে; আন দুটা কবিতাৰ কথা কেৱল অন্যান্য উৎসৰ উল্লেখৰ জৰিয়তেহে জনা যায়।

## জীৱন
মোৱেৰো এণ্ড্ৰোমেকাছ ফিল’লগাছৰ পত্নী আছিল। তেওঁ ট্ৰেজেডিয়ান বাইজেণ্টিয়ামৰ হোমাৰাছৰ মাতৃ আছিল— অৱশ্যে *ছুডা*ত তেওঁক হোমাৰাছৰ কন্যা বুলিহে কোৱা হৈছে, যিটো হোৱাৰ সম্ভাৱনা কম। তেওঁ সম্ভৱত খ্ৰীষ্টপূৰ্ব চতুৰ্থ শতিকাৰ শেষৰ ফালে আৰু তৃতীয় শতিকাৰ আৰম্ভণিতে সক্ৰিয় আছিল।

## কৰ্মৰাজি
মোৱেৰোৰ কবিতাৰ অতি কম অংশহে ৰৈ গৈছে। তেওঁৰ মহাকাব্য *নিমোচিন*ৰ দহটা শাৰী এথেনিয়াচে উদ্ধৃত কৰিছে। যদিও মেলিগাৰ অফ গাডাৰাই তেওঁৰ *গাৰলেণ্ড* নামৰ পৰিচয়মূলক কবিতাটোত মোৱেৰোৰ "অনেক" এপিগ্ৰামৰ কথা উল্লেখ কৰিছে, তথাপিও *গ্ৰীক এনথ’লজী*ত মাত্ৰ দুটা চাৰি-শাৰীৰ কবিতাহে বাকী আছে। তেওঁ *আৰাই* (অৰ্থ "অভিশাপ") নামৰ এটা কবিতাও লিখিছিল। এইটো কেৱল পাৰ্থেনিয়াছ অফ নিচিয়াৰ *এৰোটিকা পাঠেমাটা*ৰ এটা টীকাৰ জৰিয়তে জনা যায়, য’ত উল্লেখ কৰা হৈছে যে ইয়াত ক'ৰিন্থৰ আলচিন’ৰ শ্ৰুতিৰ বিষয়ে কোৱা হৈছে। ইউষ্টেথিয়াছ অফ থিচাল’নিকাই উল্লেখ কৰিছে যে তেওঁ পচাইডনৰ প্ৰতি এটা স্তুতিগীত লিখিছিল, আৰু পৌচানিয়াছে জনাইছে যে তেওঁৰ এটা কবিতাত থিবছৰ পৌৰাণিক ৰজা এম্ফিয়নৰ কাহিনী কোৱা হৈছিল।

মোৱেৰোৰ *নিমোচিন*ৰ ৰৈ যোৱা অংশটোৱে ক্ৰিটত জিউচৰ শৈশৱৰ কাহিনী বৰ্ণনা কৰে, য’ত তেওঁৰ মাতৃ ৰিয়াই তেওঁৰ পিতৃ ক্ৰ’নাছৰ হাতৰ পৰা ৰক্ষা কৰিবলৈ তেওঁক লুকুৱাই ৰাখিছিল। ক'ৰিন্নাৰ *কাইথাৰন আৰু হেলিকনৰ প্ৰতিযোগিতা* সম্পৰ্কীয় কবিতাটোৰ দৰে ইয়াতেও নাৰীৰ ভূমিকাক গুৰুত্ব দিবলৈ জিউচৰ আদি জীৱনৰ এটা খণ্ড পুনৰ বৰ্ণনা কৰা হৈছে। বৰ্তমান পোৱা শাৰীকেইটাত মোৱেৰোৱে *অডিচী*ৰ দ্বাদশ খণ্ডৰ এটা দৃশ্যৰ আভাস দিছে, য’ত চাৰ্চিয়ে ওডিচিয়াছক তেওঁৰ ঘৰলৈ ওভতি অহাৰ পথত থকা *ৱাণ্ডাৰিং ৰকচ*ৰ বিপদৰ বিষয়ে বৰ্ণনা কৰিছে। মোৱেৰোৱে পাৰ চৰাইবোৰক *প্লেইয়াডিছ* তৰাপুঞ্জ হিচাপে নতুনকৈ ব্যাখ্যা কৰি পৌৰাণিক ব্যাখ্যাৰ জটিলতা সমাধান কৰিছিল। *অডিচী*ৰ লগতে মোৱেৰোৱে হেচিয়ডৰ *থিঅ’গনি* আৰু *ৱৰ্কছ এণ্ড ডেইজ*ৰ প্ৰসংগও ব্যৱহাৰ কৰিছে।

মোৱেৰোৰ ৰৈ যোৱা এপিগ্ৰামসমূহ শৈলীগতভাৱে এনিটিৰ (Anyte) ৰচনাৰ সৈতে মিল থকা। তেওঁৰ এটা কবিতা এথোপা আঙুৰৰ প্ৰতি উদ্দেশ্যি লিখা; আনটোত তেওঁ বনদেৱতাসকলক এজন ব্যক্তিক সুৰক্ষা দিবলৈ অনুৰোধ কৰিছে যিয়ে তেওঁলোকৰ বাবে এটা মূৰ্তি নিৰ্মাণ কৰিছিল। তেওঁৰ কবিতাৰ বিচাৰ কৰিলে দেখা যায় যে মোৱেৰোৰ ৰচনাত মাতৃত্ব, পৰিয়ালৰ প্ৰতি নাৰীৰ দায়িত্ব আৰু নাৰীৰ যৌন কামনাৰ দৰে বিষয়বোৰ অন্বেষণ কৰা হৈছিল।

## প্ৰভাৱ আৰু আদৰণি
প্ৰাচীন কালত এজন কবি হিচাপে মোৱেৰোৰ যথেষ্ট সুনাম থকা যেন লাগে। থিচাল’নিকাৰ এন্টিপেটাৰে তেওঁক বিখ্যাত মহিলা কবিৰ তালিকাত অন্তৰ্ভুক্ত কৰিছে আৰু মেলিগাৰে তেওঁক চফ’ আৰু এনিটিৰ সৈতে একেলগে "ভেটফুল" বুলি অভিহিত কৰিছে। খ্ৰীষ্টোডোৰাছৰ এটা এপিগ্ৰাম অনুসৰি তেওঁ মিউজ অৰ্থাৎ কলাৰ দেৱীসকলৰ পৰা কবিতা শিকিছিল। টাটিয়ানে জনাইছে যে প্ৰেক্সিটেলেছৰ পুত্ৰ কেলিচ’ড’টাছে তেওঁৰ এটা মূৰ্তি নিৰ্মাণ কৰিছিল।

বিংশ শতিকাত ইমেজীষ্ট কবি এইচ. ডি.-য়ে তেওঁৰ "নচিছ" কবিতা আৰু *পেলিম্পচেষ্ট* উপন্যাসত মোৱেৰোৰ প্ৰসংগ টানিছে। যিহেতু মোৱেৰো আৰু তেওঁৰ কবিতাৰ বিষয়ে অতি কম তথ্যহে ৰৈ গৈছে, সেয়েহে আধুনিক পণ্ডিতসকলে সাধাৰণতে অন্যান্য সুপৰিচিত হেলেনিষ্টিক মহিলা কবিসকলৰ সৈতে তেওঁক আলোচনা কৰে।

## তথ্যসূত্ৰ

## উদ্ধৃত ৰচনাৱলী
* 
* 
* 
* 
* 
* 
* 
* 
* 
* 

শ্ৰেণী:গ্ৰীক কবি
ফৰ্টি ফৰ্টি

**ফৰ্টি ফৰ্টি** (যাক **১২৩ হোম**, **ফৰ্টি ফৰ্টি ইন**, **মব মব**, **মব** আৰু অন্যান্য নামেৰেও জনা যায়) হ'ল এক শিশুৰ খেল য'ত ধৰা-ধৰি আৰু লুকুৱা-ভাকু খেলৰ উপাদানসমূহ মিহলি হৈ থাকে। এজন খেলুৱৈ "ধৰোতা" হয় আৰু তেওঁ আন খেলুৱৈসকলক স্পৰ্শ কৰাৰ পৰিৱৰ্তে 'দেখা' পাইহে কৰায়ত্ব কৰিব লাগে, কাৰণ ইয়াত খেলুৱৈসকলৰ মাজত কোনো শাৰীৰিক সংস্পৰ্শ নহয়।

## নিয়মসমূহ
এজন খেলুৱৈক ধৰোতা হিচাপে বাছনি কৰা হয় আৰু এটা গছ বা বিজুলী খুঁটাৰ দৰে কোনো চিনাক্ত কৰিব পৰা বস্তুক "ঘাটি" হিচাপে বাছি লোৱা হয়। ইয়াক কেতিয়াবা "মব পষ্ট" বুলিও কোৱা হয়। ধৰোতা নোহোৱা বাকী খেলুৱৈসকলে দৌৰি গৈ লুকায়, আনহাতে ধৰোতাই খেলৰ সংস্কৰণ অনুসৰি এটা নিৰ্দিষ্ট সংখ্যা লৈকে গণনা কৰে; সাধাৰণতে ৪০, ৪৪ বা ১০০ লৈকে। ধৰোতাই আন খেলুৱৈসকলক বিচাৰে, আনহাতে খেলুৱৈসকলে ধৰা নপৰাকৈ ঘাটি পাৰ হ'বলৈ চেষ্টা কৰে।

যদি এজন খেলুৱৈয়ে দেখা পোৱাৰ আগতেই ঘাটি পায়, তেওঁ চিঞৰে "ফৰ্টি ফৰ্টি আই এম ফ্ৰী", "ফৰ্টি ফৰ্টি হোম", "ফৰ্টি ফৰ্টি চেভ মাইচেল্ফ" বা "চেভ মাইচেল্ফ ১২৩" আৰু তাৰ পিছত তেওঁ সুৰক্ষিত হয়। তেওঁ খেলৰ বাকী থকা সময়খিনি ঘাটিতে অপেক্ষা কৰে আৰু আন খেলুৱৈক বিচৰাত ধৰোতাক সহায় নকৰে। কাৰোবাক ধৰিবলৈ হ'লে ধৰোতাই ব্যক্তিজনক দেখা পাব লাগিব, লৰালৰিকৈ ঘাটিলৈ উভতি আহিব লাগিব, ঘাটিটো স্পৰ্শ কৰিব লাগিব আৰু ক'ব লাগিব "ফৰ্টি ফৰ্টি আই চি [নাম]" বা "মব মব [নাম] ১২৩"। যদি দেখা পোৱা খেলুৱৈজন কোনো বস্তুৰ পিছফালে বা ভিতৰত থাকে, তেন্তে সেইটো নিৰ্দিষ্টকৈ ক'ব লাগে; যেনে— আঙুলিয়াই ক'ব লাগে "ফৰ্টি ফৰ্টি আই চি [নাম] বিহাইণ্ড দ্যাট ট্ৰী"।

ধৰোতাই ধৰা খেলুৱৈসকল ঘাটিলৈ ঘূৰি আহে। খেলৰ শেষত প্ৰথম ধৰা পৰা ব্যক্তিজন পৰৱৰ্তী খেলৰ বাবে ধৰোতা হয়। কিছুমান সংস্কৰণত শেষত ধৰা পৰা খেলুৱৈজনক পৰৱৰ্তী খেলৰ ধৰোতা কৰা হয়।

খেলুৱৈসকলক মুক্ত কৰাৰ কিছুমান নিয়ম আছে। কিছুমান সংস্কৰণত ঘাটিত উপনীত হোৱা এজন খেলুৱৈয়ে এজন বা সকলো ধৰা পৰা খেলুৱৈক মুকলি কৰিবলৈ "ৰিলিজ, ৱান, টু, থ্ৰী" বা তেনে ধৰণৰ কথা ক'ব পাৰে। যদি অন্তিম খেলুৱৈজনে ধৰা নপৰাকৈ ঘাটিত উপনীত হয়, তেওঁ 'চেভ এভৰিৱান ১২৩' বুলি চিঞৰিব পাৰে আৰু সকলো খেলুৱৈ পুনৰ খেলিবলৈ মুক্ত হৈ যায়।

## পিং পং
এটা সংস্কৰণত প্ৰাৰম্ভিক ধৰোতাজনক পিং পং নামৰ এক পদ্ধতিৰে নিৰ্বাচন কৰা হয়। খেলিবলগীয়া সকলোৱে এটা বৃত্তত থিয় হৈ হাত দুখন আগবঢ়াই দিয়ে যাতে তৰ্জনী আঙুলিবোৰে ইটোৱে সিটোক স্পৰ্শ কৰে। এজন নিৰ্দিষ্ট নিৰ্বাচকে ইচ্ছানুসৰি "পিং" বা "পং" বুলি কয়। নিৰ্বাচকে "পং" বুলি কোৱাৰ লগে লগে সকলোৱে লৰালৰিকৈ আঁতৰি যায় আৰু নিৰ্বাচকে যিজনক প্ৰথমে স্পৰ্শ কৰিব পাৰে, তেৱেঁই ধৰোতা হয়। অৱশ্যে কোনোবাই যদি "পং" বুলি কোৱাৰ আগতেই লৰচৰ কৰে, তেন্তে তেওঁ নিজেই ধৰোতা হ'বলগীয়া হয়।

## অন্য নামসমূহ
খেলটো বহুতো নামেৰে জনা যায়, যাৰ ভিতৰত আছে **৪৪ হোম**, **ব্লক ১২৩**, **ৰিলিভ' ১২৩**, **হিকি ১২৩**, **ৰেলী ১২৩**, **পম পম**, **টুৱেণ্টি টুৱেণ্টি** (বা আন যিকোনো সংখ্যা), **টিপ দা কেন**, **হোম** আৰু **আই-আৰ্কি**।

## তথ্যসূত্ৰ


## বাহ্যিক সংযোগ
* অনলাইন ডিক্সনাৰী অৱ প্লেগ্ৰাউণ্ড শ্লেং - ফৰ্টি-ফৰ্টি 

শ্ৰেণী:লোক-খেল
জুনকো ওগাটা

**জুনকো ওগাটা** (জন্ম ২৫ ফেব্ৰুৱাৰী, ১৯৬২) এগৰাকী জাপানী ছিৰিয়েল কিলাৰ যিয়ে আন এজন ছিৰিয়েল কিলাৰ ফুটোছি মাটছুনাগাৰ সহযোগী হিচাপে কাম কৰিছিল। 

## প্ৰাথমিক জীৱন আৰু হত্যাকাণ্ড
জুনকো ওগাটাৰ জন্ম হৈছিল ফুক’কা প্ৰিফেকচাৰৰ কুৰুমেত আৰু ডাঙৰ-দীঘল হৈছিল এটা ধনী পৰিয়ালত। হাইস্কুলত তেওঁ মাটছুনাগাৰ স্কুলৰ সহযোগী আছিল যদিও তেওঁ ফুটোছিক ভালদৰে চিনি নাপালে, আৰু তেওঁ আন এখন স্কুললৈ বদলি হ’ল। জুনকো প্ৰথমে এগৰাকী কোমল ব্যক্তি আছিল আৰু প্ৰিস্কুলত চাকৰি পাইছিল যদিও ১৯৮২ চনত মাটছুনাগাৰ লগত ডেটিং আৰম্ভ কৰাৰ পাছত সলনি হৈছিল। মাটছুনাগাৰ লগত জড়িত নোহোৱালৈকে ওগাটা কুমাৰী হৈয়েই আছিল যদিও তেওঁ আন পুৰুষৰ লগত সম্পৰ্ক থকাৰ সন্দেহ কৰিছিল। সম্পৰ্কৰ সময়ছোৱাত জুনকো আৰু মটছুনাগাৰ দুটা পুত্ৰ সন্তান জন্ম হয়। 

মাটছুনাগাই তেওঁক তীব্ৰ গালি-গালাজ কৰিছিল। তেওঁ জোৰ দি ক’লে যে জুনকোৰ মাকে তেওঁক পটাবলৈ চেষ্টা কৰিছিল, সেয়েহে তেওঁ তেওঁক গালি-গালাজ কৰিছিল, কিন্তু বিচাৰৰ সময়ত জুনকোৱে সন্দেহ কৰিবলৈ ধৰিলে যে মাটছুনাগাই তেওঁৰ মাকক ধৰ্ষণ কৰিছে। 
অৱশেষত তেওঁ নিজৰ হত্যাৰ পাশৱিকতাত জুনকোকো সহযোগী কৰি ল’লে। তাৰ প্ৰভাৱত জুনকো নিষ্ঠুৰ হৈ পৰিল। 
১৯৯৬ চনৰপৰা ১৯৯৮ চনৰ ভিতৰত মাটছুনাগা আৰু ওগাটাই কমেও সাতজন লোকক হত্যা কৰিছিল। তেওঁলোকৰ ভুক্তভোগীৰ ভিতৰত আছিল কুমিও টৰয়া, তেওঁৰ পিতৃ-মাতৃ, তেওঁৰ ভগ্নী, তেওঁৰ ভনীয়েকৰ স্বামী আৰু তেওঁৰ ভতিজী আৰু ভতিজা। 

## গ্ৰেপ্তাৰ আৰু বিচাৰ
২০০২ চনৰ মাৰ্চ মাহত জুনকো ওগাটাক গ্ৰেপ্তাৰ কৰা হয়। জাপানী লেখক মাছায়োছি টয়োডাই তেওঁক সমৰ্থন কৰিছিল, আৰু ২০০৫ চনৰ নৱেম্বৰ মাহত প্ৰকাশিত তেওঁৰ কিতাপখনত বিচাৰৰ বিষয়ে সন্দেহৰ সৃষ্টি কৰিছিল। যেতিয়া তেওঁ প্ৰথমবাৰৰ বাবে জুনকোক লগ ধৰিবলৈ চেষ্টা কৰিছিল তেতিয়া তেওঁক কয়েদীজন হত্যাকাৰী হোৱাৰ বাবে অনুমতি দিয়া হোৱা নাছিল যদিও অৱশেষত ২০০৫ চনৰ ২৭ ছেপ্টেম্বৰত তেওঁক লগ ধৰিবলৈ দিয়া হৈছিল। 

২০০৫ চনৰ ২৮ ছেপ্টেম্বৰত ফুক’কা জিলা আদালতত ওগাটাক মৃত্যুৰ শাস্তি দিয়া হয়, যিটো শাস্তি ১১ অক্টোবৰত তেওঁ আবেদন কৰে। আদালতে ছটা হত্যাকাণ্ডৰ বিচাৰ চলাইছিল আৰু তাইৰ পিতৃৰ মৃত্যুক নৃশংস হত্যা বুলি গণ্য কৰা হৈছিল। ২০০৭ চনৰ ২৬ ছেপ্টেম্বৰত ফুক'কাৰ উচ্চ ন্যায়ালয়ে তেওঁক মৃত্যুদণ্ড নাকচ কৰি যাৱজ্জীৱন কাৰাদণ্ডৰ শাস্তি প্ৰদান কৰে। অভিযুক্তসকলে উচ্চতম ন্যায়ালয়ত আবেদন জনায়, যিয়ে আজীৱন কাৰাদণ্ড সংকীৰ্ণভাৱে সমৰ্থন কৰে।

## তথ্যসূত্ৰ

শ্ৰেণী:জাপানৰ ব্যক্তি
শ্ৰেণী:মৃত্যুুদণ্ডপ্ৰাপ্ত মহিলা
ইউনিচ গেচন

**ইউনিচ এলিজাবেথ চাৰগাইচন** (১৭ মাৰ্চ ১৯২৮ – ৮ জুন ২০১৮), যাক পেছাদাৰীভাৱে **ইউনিচ গেচন** নামেৰে জনা যায়, এগৰাকী ইংৰাজ অভিনেত্ৰী আছিল। তেওঁ প্ৰথম দুখন জেমছ বণ্ডৰ বোলছবি (*ড° নো* আৰু *ফ্ৰম ৰাছিয়া উইথ লাভ*)ত জেমছ বণ্ডৰ প্ৰেমিকা চিলভিয়া ট্ৰেন্সৰ চৰিত্ৰত কৰা অভিনয়ৰ বাবে সৰ্বাধিক পৰিচিত আৰু সেয়েহে তেওঁক প্ৰথম "বণ্ড গাৰ্ল" বুলি গণ্য কৰা হয়। দুখনকৈ বোলছবিত এই ভূমিকাত অৱতীৰ্ণ হোৱা তেওঁ আছিল একমাত্ৰ অভিনেত্ৰী, যেতিয়ালৈকে প্ৰায় ৬০ বছৰৰ পাছত লেয়া চেডুৱে *স্পেক্টৰ* আৰু *নো টাইম টু ডাই*ত অভিনয় কৰা নাছিল।

## আদি জীৱন
গেচন আৰু তেওঁৰ যমজ ভগ্নী পেট্ৰিচিয়া ১৯২৮ চনত ক্ৰয়ডনত জন আৰু মাৰিয়া চাৰগাইচনৰ ঘৰত জন্মগ্ৰহণ কৰিছিল। তেওঁৰ পিতৃ এজন অসামৰিক বিষয়া আছিল। পৰিয়ালটো লণ্ডনৰ ষ্ট্ৰীথামৰ নিবাসী আছিল যদিও পিছলৈ তেওঁলোক ছাৰেৰ পাৰ্লি আৰু তাৰ পিছত গ্লাছগোত বসবাস কৰিছিল আৰু শেষত এডিনবাৰ্গত নিগাজিকৈ থাকিবলৈ লয়। তাত তেওঁ এডিনবাৰ্গ একাডেমীত অধ্যয়ন কৰিছিল আৰু অপেৰা সংগীতৰ শিক্ষা গ্ৰহণ কৰিছিল।

## কৰ্মজীৱন

গেচনে হেমমাৰ হৰৰ বোলছবি *দ্য ৰিভেঞ্জ অৱ ফ্ৰাংকেনষ্টাইন*ত এক গুৰুত্বপূৰ্ণ চৰিত্ৰত অভিনয় কৰিছিল। ইয়াৰ উপৰি তেওঁ টিভি ধাৰাবাহিক *দ্য চেইণ্ট* (য’ত ভৱিষ্যতৰ জেমছ বণ্ড ৰজাৰ মূৰে অভিনয় কৰিছিল) আৰু *দ্য এভেঞ্জাৰ্ছ*ত ভূমুকি মাৰিছিল। তেওঁ ১৯৬২ চনৰ লণ্ডনৰ মঞ্চ নাট *দ্য চাউণ্ড অৱ মিউজিক*ত বেৰোনেছ এলছা শ্ৰায়েডাৰৰ চৰিত্ৰত অভিনয় কৰিছিল। সেই সময়ছোৱাতে তেওঁ প্ৰথম দুখন বণ্ড বোলছবি *ড° নো* আৰু *ফ্ৰম ৰাছিয়া উইথ লাভ*ৰ দৃশ্যগ্ৰহণো সম্পন্ন কৰিছিল। তেওঁ লণ্ডনৰ থিয়েটাৰত নিয়মিতভাৱে সক্ৰিয় আছিল আৰু ১৯৭১ চনত কমেডী নাটক *দ্য গ্ৰাছ ইজ গ্ৰীনাৰ*ত অভিনয় কৰিছিল। নব্বৈৰ দশকৰ আৰম্ভণিতে গেচনে ষ্টিফেন চণ্ডহেইমৰ *ইনটু দ্য উডছ*ত আইতাকৰ চৰিত্ৰত অভিনয় কৰিছিল।
### বণ্ড বোলছবি
প্ৰথম দুখন জেমছ বণ্ড বোলছবি *ড° নো* আৰু *ফ্ৰম ৰাছিয়া উইথ লাভ*ত গেচনে লণ্ডনত জেমছ বণ্ডৰ প্ৰেমিকা চিলভিয়া ট্ৰেন্সৰ চৰিত্ৰত অভিনয় কৰিছিল। প্ৰাৰম্ভিক দৃশ্যবোৰত বণ্ডই তাইৰ সৈতে সম্পৰ্ক গঢ়িবলৈ চেষ্টা কৰে যদিও কোনো গুৰুতৰ পৰ্যায়লৈ যোৱাৰ আগতেই তেওঁক এক অভিযানৰ বাবে মাতি পঠোৱা হয়। এইটো কেইবাখনো বোলছবিত এক চলিত ধাৰা হিচাপে ৰখাৰ পৰিকল্পনা কৰা হৈছিল, কিন্তু দ্বিতীয়খন ছবিৰ পিছত এই চৰিত্ৰটো আঁতৰাই দিয়া হয়। বণ্ডৰ অতি পৰিচিত পৰিচয়মূলক বাক্য "বণ্ড, জেমছ বণ্ড"ৰ বাবে এই চৰিত্ৰটোৱেই দায়ী; যেতিয়া *ড° নো*ত 'শ্বেমান ডি ফাৰ' খেলৰ সময়ত ট্ৰেন্সে নিজৰ পৰিচয় "ট্ৰেন্স, চিলভিয়া ট্ৰেন্স" বুলি দিয়ে, তেতিয়া বণ্ডই তাইৰ কথা কোৱাৰ শৈলী অনুকৰণ কৰি একেদৰেই উত্তৰ দিয়ে। 

গেচনক প্ৰথমে *ড° নো*ত এম-ৰ সচিব মিছ মানিপেনীৰ চৰিত্ৰৰ বাবে নিৰ্বাচন কৰা হৈছিল, আনহাতে মানিপেনীৰ চৰিত্ৰত অভিনয় কৰা লুইছ মেক্সৱেলক চিলভিয়া ট্ৰেন্সৰ বাবে বাছনি কৰা হৈছিল। অৱশ্যে মেক্সৱেলে ট্ৰেন্সৰ চৰিত্ৰটো কিছু পৰিমাণে অশোভনীয় বুলি অনুভৱ কৰাত তেওঁলোকৰ ভূমিকা সলনি কৰা হয়। সেইবাবে গেচনক প্ৰথম "বণ্ড গাৰ্ল" বুলি গণ্য কৰা হয়।

## ব্যক্তিগত জীৱন
গেচনে ১৯৫৩ চনত লেখক লেই ভেন্সৰ সৈতে বিবাহপাশত আবদ্ধ হৈছিল। তেওঁলোকৰ এই বিবাহ আমেৰিকাৰ টেলিভিছন ধাৰাবাহিক *ব্ৰাইড এণ্ড গ্ৰুম*ত প্ৰদৰ্শিত হৈছিল। ১৯৫৯ চনত তেওঁলোকৰ বিচ্ছেদ ঘটে আৰু ১৯৬৮ চনত তেওঁ মঞ্চ আৰু চলচ্চিত্ৰ অভিনেতা ব্ৰায়ান জেকচনক বিয়া কৰায়। দহবছৰীয়া বৈবাহিক জীৱনৰ অন্তত বিচ্ছেদ হোৱাৰ পূৰ্বে গেচন আৰু জেকচনৰ এজনী কন্যা সন্তান জন্ম হৈছিল। তেওঁলোকৰ কন্যা কাটে পৰৱৰ্তী সময়ত ১৯৯৫ চনৰ বণ্ড বোলছবি *গ'ল্ডেন আই*ৰ কেচিনো দৃশ্যত অভিনয় কৰিছিল। ২০১৮ চনৰ ৮ জুনত ৯০ বছৰ বয়সত গেচনৰ মৃত্যু হয়।

## তথ্যসূত্ৰ
 

## বাহ্যিক সংযোগ

*Eunice Gayson at the British Film Institute
*

শ্ৰেণী:ইংৰাজী চলচ্চিত্ৰৰ অভিনেত্ৰী
ডাগমাৰ ওভাৰবাই

**ডাগমাৰ জোহানে আমালি অভাৰবাই** ( ২৩ এপ্ৰিল ১৮৮৭ – ৬ মে' ১৯২৯) এগৰাকী ডেনিছ ছিৰিয়েল কিলাৰ আছিল।
১৯১৩ চনৰ পৰা ১৯২০ চনলৈকে সাত বছৰৰ সময়ছোৱাত নিজৰ এটা শিশুকে ধৰি ৯ৰ পৰা ২৫টা শিশুক হত্যা কৰিছিল।
১৯২১ চনৰ ৩ মাৰ্চত ডেনিছ ইতিহাসৰ অন্যতম উল্লেখযোগ্য বিচাৰত তেওঁক মৃত্যুদণ্ড দিয়া হয়—যিটোৱে শিশুৰ যত্নৰ আইন সলনি কৰে। পিছত এই শাস্তি আজীৱন কাৰাদণ্ডলৈ হ্ৰাস কৰা হয়।

অভাৰবাইয়ে এগৰাকী পেছাদাৰী শিশু পৰিচৰ্যাকাৰী ব্যক্তি হিচাপে কাম কৰিছিল, বিবাহৰ বাহিৰত জন্ম হোৱা কেঁচুৱাৰ যত্ন লৈছিল আৰু নিজৰেই অভিযোগত হত্যা কৰিছিল। তেওঁ শিশুক ডিঙি চেপি হত্যা কৰিছিল, ডুবাই দিছিল বা শিলৰ হিটাৰত জ্বলাই হত্যা কৰিছিল।
মৃতদেহবোৰ হয় দাহ কৰা হৈছিল, হয় পুতি থোৱা হৈছিল নহয় লফ্টত লুকুৱাই থোৱা হৈছিল।

বাকীবোৰৰ প্ৰমাণ পৰ্যাপ্ত নোহোৱাৰ বাবে অভাৰবাইক ৯টা হত্যাকাণ্ডৰ দোষী সাব্যস্ত কৰা হয়।তেওঁৰ অধিবক্তাই অভাৰবাইয়ে নিজেই  কেঁচুৱা অৱস্থাত নিৰ্যাতন চলোৱাৰ ওপৰত ভিত্তি কৰি প্ৰতিৰক্ষা আগবঢ়াইছিল, তথাপিও সেই দাবীয়ে বিচাৰকক নমনীয় কৰা নাছিল। 
২০ শতিকাত ডেনমাৰ্কত মৃত্যুদণ্ডৰ শাস্তি পোৱা তিনিগৰাকী মহিলাৰ ভিতৰত তেওঁ অন্যতম হৈ পৰিছিল যদিও তেওঁকো – আন দুগৰাকীৰ দৰেই – ৰেহাই দিয়া হৈছিল।১৯২৯ চনৰ ৬ মে’ত ৪২ বছৰ বয়সত কাৰাগাৰত মৃত্যু হয়। তেওঁৰ গোচৰৰ সৈতে জড়িত টোকাসমূহ কোপেনহেগেনৰ ন’ৰেব্ৰ’ৰ পলিটিহিষ্ট’ৰিস্ক মিউজিয়াম (পুলিচ হিষ্ট্ৰীৰ সংগ্ৰহালয়)ত অন্তৰ্ভুক্ত কৰা হৈছে।

## জনপ্ৰিয় সংস্কৃতিত
ডেনিছ লেখিকা কেৰেন ছণ্ডাৰগাৰ্ড কল্ডষ্টে তেওঁৰ আধাৰত ইংলেমাগাৰস্কেন (The Angel Maker) নামৰ এখন উপন্যাস লিখিছিল। কোপেনহেগেনৰ টিয়েট্ৰেট ভেড ছ'ৰ্টে হেষ্টে তেওঁৰ জীৱনৰ ওপৰত ভিত্তি কৰি Historien om en Mo(r)der (মৰ্ডাৰৰ অৰ্থ "হত্যাকাৰী" আৰু মডাৰৰ অৰ্থ "মাতৃ") নামৰ এখন নাটক পৰিবেশন কৰিছে।

২০২৪ চনত চিকাগো হৰৰ ফিল্ম ফেষ্টিভেলত প্ৰিমিয়াৰ হোৱা পেডাৰ পেডাৰচেনৰ বৈশিষ্ট্যপূৰ্ণ ছবি এংলেবৰ্ণ এ কে এ লষ্ট এঞ্জেলছত এগনেছ বৰ্ণে এগৰাকী অশান্ত যুৱ শিল্পী হিচাপে অভিনয় কৰিছে, তেওঁ ক’ৰবাৰ পৰা কান্দি থকা কেঁচুৱাৰ শব্দ শুনে; দেখা গ'ল যে তেওঁ ডাগমাৰ অভাৰবাইয়ে তেওঁৰ কেঁচুৱা হত্যা কৰা এপাৰ্টমেণ্টবোৰৰ এটাত থাকে।

২০২৪ চনৰ ছবিখনৰ এটা চৰিত্ৰ অভাৰবাই পোলেণ্ডৰ ছুইডেনৰ পৰিচালক মেগনাছ ভন হৰ্ণৰ পৰিচালনাত নিৰ্মিত দ্য গাৰ্ল উইথ দ্য নিডল, য'ত তেওঁক ট্ৰাইন ডাইৰহলমে এগৰাকী মিঠাইৰ দোকানী হিচাপে অভিনয় কৰিছে যিয়ে মনে মনে বিজ্ঞাপন দিয়ে যে তেওঁ ফীজ কেঁচুৱাক দত্তক ল'ব পাৰে, কিন্তু প্ৰকৃততে মাকে থৈ যোৱাৰ পিছত তেওঁলোকক হত্যা কৰে। ২০২৪ চনৰ কান চলচ্চিত্ৰ মহোৎসৱত ছবিখনৰ প্ৰিমিয়াৰ হয়।

## তথ্যসূত্ৰ

শ্ৰেণী:মৃত্যুুদণ্ডপ্ৰাপ্ত মহিলা
ছাছা পিটাৰ্ছ

**ছাছা পিটাৰ্ছ শ্বেফাৰ** (জন্ম: ১৭ ফেব্ৰুৱাৰী, ১৯৯৬) এগৰাকী দক্ষিণ আফ্ৰিকাত জন্মগ্ৰহণ কৰা আমেৰিকান অভিনেত্ৰী আৰু গায়িকা। তেওঁ ফ্ৰীফৰ্ম ধাৰাবাহিক *প্ৰিটি লিটল লায়াৰ্ছ* (২০১০–২০১৭) আৰু ইয়াৰ স্পিন-অফ *প্ৰিটি লিটল লায়াৰ্ছ: দ্য পাৰ্ফেকশনিষ্টছ*ত (২০১৯) এলিচন ডিলৰেণ্টিছৰ চৰিত্ৰত কৰা অভিনয়ৰ বাবে বিশ্বজুৰি পৰিচিত। 

*ফেমিলি এফেয়াৰ* (২০০২–২০০৩) ধাৰাবাহিকত বাফী ডাভিছ আৰু *দ্য এডভেঞ্চাৰ্ছ অৱ শ্বাৰ্কবয় এণ্ড লাভাগাৰ্ল* (২০০৫) বোলছবিত মেৰিছা ইলেকট্ৰিচিডাড / আইচ প্ৰিন্সেছ হিচাপে প্ৰাৰম্ভিক স্বীকৃতি লাভ কৰাৰ পাছত পিটাৰ্ছে বিভিন্ন বোলছবি আৰু ধাৰাবাহিকত সৰু সৰু চৰিত্ৰত অভিনয় কৰিছিল। পৰৱৰ্তী সময়ত তেওঁ *প্ৰিটি লিটল লায়াৰ্ছ*ৰ জৰিয়তে খ্যাতি লাভ কৰে। ইয়াৰ সফলতাৰ পিছত তেওঁ ডিজনী চেনেলৰ *গীক চাৰ্মিং* (২০১১), কিশোৰ কমেডী *জি.বি.এফ.* (২০১৩), স্বতন্ত্ৰ চলচ্চিত্ৰ *বাৰ্নিং বোধি* (২০১৫), ড্ৰামা ছবি *কইন হাইষ্ট* (২০১৭) আৰু *দ্য অনাৰ লিষ্ট* (২০১৮), আৰু চাইক’লজিকেল থ্ৰিলাৰ ছবি *দ্য ইমেজ অৱ ইউ*ত (২০২৪) অভিনয় কৰিছে।

পিটাৰ্ছে ২০১৭ চনত *ডান্সিং উইথ দ্য ষ্টাৰ্ছ*ৰ ২৫সংখ্যক ছিজনত অংশগ্ৰহণ কৰিছিল। অভিনয়ৰ উপৰি পিটাৰ্ছে সংগীত আৰু মডেলিং জগততো খোজ পেলাইছে। তেওঁ ২০২০ চনত *বীট ববি ফ্লে* আৰু *চুগাৰ ৰাশ্ব খ্ৰীষ্টমাছ*ত বিচাৰক হিচাপে কাম কৰিছিল। 

## প্ৰাৰম্ভিক জীৱন
পিটাৰ্ছৰ জন্ম ১৯৯৬ চনৰ ১৭ ফেব্ৰুৱাৰীত দক্ষিণ আফ্ৰিকাৰ জোহানেছবাৰ্গত শ্বন আৰু জিজীৰ ঘৰত হৈছিল। পিটাৰ্ছৰ পৰিয়াল আফ্ৰিকানাৰ বংশোদ্ভূত আৰু তেওঁলোক ২০০১ চনত আমেৰিকা যুক্তৰাষ্ট্ৰলৈ স্থানান্তৰিত হৈছিল। লছ এঞ্জেলছলৈ যোৱাৰ আগতে তেওঁ লাছ ভেগাছত ডাঙৰ-দীঘল হৈছিল। তেওঁ অতি কম বয়সৰপৰাই বিনোদন জগতৰ কেৰিয়াৰৰ সৈতে পৰিচিত হৈছিল, কাৰণ তেওঁৰ পিতৃ-মাতৃ এগৰাকী পেছাদাৰী এক্ৰ’বেটিক নৃত্য শিল্পীৰ দল আছিল যিয়ে আন্তঃৰাষ্ট্ৰীয় পৰ্যায়ত অনুষ্ঠান পৰিৱেশন কৰিছিল। পিটাৰ্ছে ঘৰতে শিক্ষা (হোমস্কুলিং) গ্ৰহণ কৰিছিল আৰু ১৪ বছৰ বয়সতে স্নাতক ডিগ্ৰী লাভ কৰিছিল।

## ব্যক্তিগত জীৱন
২০১৫ চনৰ ২২ ডিচেম্বৰত পিটাৰ্ছে তেওঁৰ দীৰ্ঘদিনীয়া সংগী হাডচন শ্বেফাৰৰ সৈতে বাগদান সম্পন্ন কৰে। ২০১৮ চনৰ ২৭ মে’ত আয়াৰলেণ্ডৰ গ্লাচল'ৰ কেচল লেচলীত তেওঁলোক বিবাহপাশত আবদ্ধ হয়। ২০২০ চনৰ ২৭ মে’ত পিটাৰ্ছে তেওঁলোকৰ প্ৰথম সন্তান অহাৰ কথা ঘোষণা কৰে। ২০২০ চনৰ নৱেম্বৰ মাহত তেওঁলোকৰ পুত্ৰ সন্তান জন্ম হয়। ২০২২ চনৰপৰা পৰিয়ালটোৱে টেনচিৰ নাছভিলত বাস কৰি আছে।

‘ডান্সিং উইথ দ্য ষ্টাৰ্ছ’ৰ ২৫সংখ্যক ছিজনৰ আৰম্ভণিতে পিটাৰ্ছে প্ৰকাশ কৰিছিল যে তেওঁ পলিচিষ্টিক অভাৰিয়ান চিনড্ৰ’মত আক্ৰান্ত। ইয়াৰ ফলত মাহেকীয়া অনিয়মীয়া হোৱা আৰু ওজন বৃদ্ধি পোৱাৰ দৰে লক্ষণসমূহে দেখা দিয়ে।

পিটাৰ্ছে আফ্ৰিকানাৰ, ইংৰাজী আৰু ফৰাচী ভাষা ক'ব পাৰে।

## তথ্যসূত্ৰ
 

## বাহ্যিক সংযোগ

* 

শ্ৰেণী:দক্ষিণ আফ্ৰিকাৰ ব্যক্তি
শ্ৰেণী:অভিনেত্ৰী
শ্ৰেণী:গায়িকা
ভেলেৰী লিঅ’ন

**ভেলেৰী থেৰেছ লিঅ’ন** (জন্ম: ১২ নৱেম্বৰ, ১৯৪৩) এগৰাকী ইংৰাজ অভিনেত্ৰী আৰু মডেল। তেওঁ বহুতো চলচ্চিত্ৰ আৰু টেলিভিছন প্ৰযোজনাত অভিনয় কৰিছে। ইয়াৰ ভিতৰত *কেৰী অন* চলচ্চিত্ৰ শৃংখলাৰ ছয়খন ছবি আৰু দুখন জেমছ বণ্ডৰ বোলছবি— ৰজাৰ মূৰৰ সৈতে *দ্য স্পাই হু লাভড মি* (১৯৭৭) আৰু চান কেনাৰীৰ সৈতে *নেভাৰ চে নেভাৰ এগেইন* (১৯৮৩) অন্যতম। তেওঁ *দ্য ইটালিয়ান জব* (১৯৬৯), *দ্য ৱাইল্ড গিজ* (১৯৭৮), আৰু *ৰিভেঞ্জ অৱ দ্য পিংক পেন্থাৰ* (১৯৭৮) ৰ দৰে উচ্চ পৰ্যায়ৰ ছবিত অভিনয় কৰাৰ লগতে হেম্মাৰ হৰৰ বোলছবি *ব্লাড ফ্ৰম দ্য মামিজ টম্ব*ত (১৯৭১) মুখ্য চৰিত্ৰত অভিনয় কৰিছিল। 

১৯৭০-ৰ দশকত লিঅ’নে হাই কাৰাটেৰ টেলিভিছন বিজ্ঞাপনত ভূমুকি মাৰিছিল, যাৰ জৰিয়তে তেওঁ যথেষ্ট চৰ্চা লাভ কৰিছিল। নিজৰ আকৰ্ষণীয় চেহেৰাৰ বাবে তেওঁ বিশ্বজুৰি পৰিচিত হৈছিল আৰু তেওঁক প্ৰায়ে "ইংৰাজ ৰাকেল ৱেলচ" বুলি অভিহিত কৰা হৈছিল।

## আদি জীৱন
১৯৪৩ চনত লণ্ডনৰ হেম্পষ্টেডত হেনৰী আৰু ডাফনে লিঅ’নৰ চাৰিটা সন্তানৰ ভিতৰত জ্যেষ্ঠ সন্তান হিচাপে লিঅ’নৰ জন্ম হৈছিল। তেওঁৰ পিতৃ এখন বস্ত্ৰ কোম্পানীৰ সঞ্চালক আছিল আৰু তেওঁৰ মাতৃয়ে ৰাডাত (RADA) প্ৰশিক্ষণ গ্ৰহণ কৰিছিল যদিও এগৰাকী পূৰ্ণকালীন মাতৃ হ’বলৈ নিজৰ অভিনয় কেৰিয়াৰ ত্যাগ কৰিছিল। 

চেনিং স্কুল ফৰ গাৰ্লছত অধ্যয়ন কৰাৰ পাছত লিঅ’নে কলেজ ফৰ ডিষ্ট্ৰিবিউটিভ ট্ৰেডছত যোগদান কৰে। ইয়াৰ পিছত তেওঁ পেৰিছলৈ যায় আৰু তাত এগৰাকী 'অ’ পেয়াৰ গাৰ্ল' হিচাপে কাম কৰে। ইংলেণ্ডলৈ উভতি অহাৰ আগতে তেওঁ কিছুসময় মডেলিং কৰিছিল। 

## ব্যক্তিগত জীৱন
লিঅ’নে ১৯৭৪ চনত টেলিভিছন প্ৰযোজক মাইকেল মিলছৰ সৈতে বিবাহপাশত আবদ্ধ হৈছিল আৰু ১৯৮৮ চনত তেওঁৰ মৃত্যুৰ লৈকে তেওঁলোক বিবাহিত হৈ আছিল। এই দম্পতীটোৰ দুটা সন্তান আছিল: ১৯৭৫ চনত জন্ম হোৱা এজন পুত্ৰ, লিঅ’ন; আৰু ১৯৭৭ চনত জন্ম হোৱা এগৰাকী কন্যা, মেৰোপ।

## তথ্যসূত্ৰ


## বাহ্যিক সংযোগ

* 
* 
* Audio interview at BBC Wiltshire

শ্ৰেণী:বৃটিছ অভিনেত্ৰী
হাওনু চাখানু

**হাওনু চাখানু (Haonu Chakhanu)**, যাক **হাওনু চাখা চাফাবী** বুলিও জনা যায়, হৈছে খ্ৰীষ্টীয় প্ৰথম শতিকাৰ ধ্ৰুপদী মেইতেই সাহিত্যিক কৰ্ম *নুমিত কাপ্পা* (সূৰ্যক গুলীয়াই নমাই অনা)ত উল্লেখ কৰা এগৰাকী প্ৰাচীন মেইতেই মহিলা। তেওঁ খ্বাই নংচেংপাম পিবাহৰ পত্নী, যিজন দাসে তেওঁৰ দুজন মালিকৰ বিৰুদ্ধে বিদ্ৰোহ কৰি জ্যেষ্ঠ সূৰ্য টাউহুইৰেং আহানপাক গুলীয়াই নমাই দিছিল। তেওঁ তেওঁৰ স্বামীক সহায় কৰি এক গুৰুত্বপূৰ্ণ সহায়ক ভূমিকা পালন কৰে, যিয়ে তেওঁৰ আৱেগিক আৰু ঘৰুৱা দিশবোৰৰ লগতে প্ৰাচীন মেইতেই সাংস্কৃতিক আখ্যানবোৰত মহিলাসকলৰ নীৰৱ শক্তিক প্ৰদৰ্শন কৰে।

## অৱলোকন
হাওনু চাখানু এগৰাকী কৰ্তব্যপৰায়ণ পত্নী আৰু সূৰ্যক গুলীয়াই নমাই অনাৰ বাবে তেওঁৰ স্বামীৰ সাহসী তথা বিপদজনক পৰিকল্পনাৰ এগৰাকী নীৰৱ সহযোগী আছিল। কাহিনীটোত তেওঁৰ অৱদান পৰোক্ষ হ'লেও অপৰিহাৰ্য আছিল কাৰণ তেওঁ তেওঁৰ জন্মগৃহৰ পৰা শক্তিশালী আৰু নমনীয় বাঁহ আনিবলৈ স্বামীয়ে কৰা অনুৰোধ পালন কৰিছিল, যিটো তেওঁৰ স্বামীয়ে এই অভিযানৰ বাবে ধেনু আৰু কাঁড় তৈয়াৰ কৰিবলৈ ব্যৱহাৰ কৰিছিল। তেওঁ কেৱল এগৰাকী ঘৰুৱা সংগীয়েই নাছিল, বৰঞ্চ বিশ্ব পৰিৱৰ্তনকাৰী এক ঘটনাৰ নীৰৱ সহায়কও আছিল।

## চৰিত্ৰ আৰু বৈশিষ্ট্যসমূহ
হাওনু চাখানু তেওঁৰ আজ্ঞা পালন, আনুগত্য আৰু আৱেগিক সংযমৰ বাবে জনাজাত। আক্ৰমণৰ বাবে চলি থকা এসপ্তাহজোৰা প্ৰস্তুতিৰ সময়ত তেওঁৰ স্বামীয়ে তেওঁক কঠোৰ নিৰ্দেশ দিছিল যাতে তেওঁ ঘৰৰ ভিতৰতে থাকে, নিজৰ বোৱা-কটাত মনোনিবেশ কৰে আৰু ওচৰ-চুবুৰীয়াৰ সৈতে কথা পতা বা তেওঁলোকৰ ঘৰখনৰ প্ৰতি কাৰোবাৰ দৃষ্টি আকৰ্ষণ কৰাৰ পৰা বিৰত থাকে। তেওঁ কোনো প্ৰশ্ন নকৰাকৈয়ে স্বামীৰ নিৰ্দেশত সন্মতি জনাইছিল, যিয়ে তেওঁৰ অনুশাসন আৰু বিচক্ষণতা প্ৰদৰ্শন কৰে। গুৰুত্বপূৰ্ণ কথাটো হ’ল যে স্বামীৰ পৰিকল্পনাৰ গুৰুত্ব থকা সত্ত্বেও তেওঁক স্বামীয়ে সবিশেষ জনোৱা নাছিল। তেওঁৰ স্বামীয়ে এই অভিযানটো গোপন কৰি ৰাখিছিল, যিয়ে গুৰুত্বপূৰ্ণ বিষয়বোৰত মৌনতা আৰু দূৰত্ব বজাই ৰখাৰ মেইতেই সাংস্কৃতিক নিয়মৰ লগতে তেওঁৰ স্বামীৰ একক বোজাটোকো প্ৰতিফলিত কৰে।

## অংশগ্ৰহণ
হাওনু চাখানুৱে তেওঁৰ স্বামীৰ ধনুৰ্বিদ্যা প্ৰশিক্ষণত অংশগ্ৰহণ কৰে আৰু স্বামীৰ লক্ষ্যৰ নিখুঁততা পৰীক্ষা কৰিবলৈ এক নিষ্ক্ৰীয় লক্ষ্য হিচাপে কাম কৰে। যেতিয়া তেওঁ পানীৰ কলহ লৈ পাহাৰৰ ফালে খোজ কাঢ়ি গৈ আছিল, তেতিয়া তেওঁৰ স্বামীয়ে তেওঁৰ কাণফুলিখন দুভাগ কৰিবলৈ এটা কাঁড় নিক্ষেপ কৰিছিল। তেওঁৰ কোনো ক্ষতি নকৰাকৈয়ে তেওঁৰ মূৰত থোৱা এটা কচুৰ শিপাৰ টুকুৰাত স্বামীয়ে আঘাত কৰিছিল। নিজৰ দক্ষতা পৰীক্ষা কৰিবলৈ তেওঁ ধৰি থকা টানকৈ মেলি থোৱা সূতা এডালো তেওঁৰ স্বামীয়ে কাটি পেলাইছিল।

## তথ্যসূত্ৰ

শ্ৰেণী:লোককথা
শ্ৰেণী:মেইতেই লোককথা
শ্ৰেণী:সূৰ্য সম্পৰ্কীয় মিথ
গ্ৰেচ ভেন পেটিন

**গ্ৰেচ ভেন পেটিন** (জন্ম: ২১ নৱেম্বৰ, ১৯৯৬)এগৰাকী আমেৰিকান অভিনেত্ৰী। তেওঁ নেটফ্লিক্সৰদ্বাৰা বিতৰণ কৰা দুখন চলচ্চিত্ৰ *ট্ৰেম্পছ* (২০১৬) আৰু *দ্য মেয়াৰোউইজ ষ্ট'ৰীজ* (২০১৭), আৰু হুলু অৰিজিনেল ধাৰাবাহিক *নাইন পাৰফেক্ট ষ্ট্ৰেঞ্জাৰ্ছ* (২০২১), *টেল মি লাইজ* (২০২২) আৰু *দ্য টুইষ্টেড টেল অৱ আমাণ্ডা নক্স*ত (২০২৫) অভিনয় কৰিছে। 

## প্ৰাৰম্ভিক জীৱন

ভেন পেটিন নিউয়ৰ্ক চহৰৰ ট্ৰাইবেকাত ডাঙৰ-দীঘল হৈছিল আৰু ফিঅ’ৰেলো এইচ. লা গাৰ্ডিয়া হাইস্কুলত অধ্যয়ন কৰিছিল। তেওঁ পৰিচালক তথা প্ৰযোজক টিমথি ভেন পেটিনৰ তিনিগৰাকী কন্যাৰ ভিতৰত জ্যেষ্ঠ। তেওঁ হাস্য অভিনেতা ডিক ভেন পেটিনৰ ভতিজী। তেওঁৰ মাহী/পেহীৰ জীয়ৰী হ’ল অভিনেত্ৰী টালিয়া বালচাম, যিগৰাকী জয়চ ভেন পেটিনৰ কন্যা। 

## কৰ্মজীৱন
আঠ বছৰ বয়সত ভেন পেটিনৰ প্ৰথম চৰিত্ৰটো আছিল তেওঁৰ পিতৃয়ে পৰিচালনা কৰা ক্ৰাইম ড্ৰামা টেলিভিছন ধাৰাবাহিক *দ্য ছ'প্ৰানোছ*ত। পিতৃয়েই তেওঁৰ বাবে অডিচনৰ ব্যৱস্থা কৰি দিছিল আৰু তেওঁ গেংষ্টাৰ ইউজিন পণ্টেকৰ্ভোৰ কন্যা এলিৰ চৰিত্ৰত অভিনয় কৰিছিল। ২০১৪ চনত তেওঁৰ পিতৃৰদ্বাৰা পৰিচালিত আন এখন ধাৰাবাহিক *বৰ্ডৱাক এম্পায়াৰ*ৰ এটা খণ্ডতো তেওঁ অভিনয় কৰিছিল। তেওঁ চাউদাৰ্ণ কেলিফৰ্ণিয়া বিশ্ববিদ্যালয়ত নামভৰ্তি পিছুৱাই দি নিউয়ৰ্ক চহৰত অডিচন দিয়াৰ লগতে কমিউনিটি কলেজত মনোবিজ্ঞান আৰু দৰ্শনৰ শ্ৰেণীত অংশ লৈছিল। অৱশ্যে, শিক্ষাবৰ্ষৰ মাজতে কাম পোৱাৰ বাবে তেওঁ সেই পাঠ্যক্ৰমসমূহো স্থগিত ৰাখিছিল। 

ভেন পেটিনে তেওঁৰ প্ৰথমখন পূৰ্ণদৈৰ্ঘ্য চলচ্চিত্ৰ নেটফ্লিক্সৰ ৰোমাণ্টিক কমেডী *ট্ৰেম্পছ*ত এলিৰ চৰিত্ৰত অভিনয় কৰিছিল, যিখন ২০১৬ চনৰ টৰেণ্টো আন্তঃৰাষ্ট্ৰীয় চলচ্চিত্ৰ মহোৎসৱত প্ৰদৰ্শিত হৈছিল। ইয়াৰ উপৰি তেওঁ ক্ৰাইম ড্ৰামা *ষ্টিলিং কাৰ্ছ*ত এটা সৰু চৰিত্ৰত আৰু ২০১৭ চনৰ হৰৰ থ্ৰিলাৰ *চেণ্ট্ৰেল পাৰ্ক*ত অভিনয় কৰিছিল। কমেডী-ড্ৰামা ছবি *দ্য মেয়াৰোউইজ ষ্ট'ৰীজ (নিউ এণ্ড চিলেক্টেড)*ত ভেন পেটিনে বাৰ্ড কলেজৰ চলচ্চিত্ৰৰ ছাত্ৰী তথা এডাম ছেণ্ডলাৰৰ চৰিত্ৰ ডেনিৰ কন্যা ইলাইজাৰ চৰিত্ৰত অভিনয় কৰিছিল। নোৱা বাউমবাকৰদ্বাৰা পৰিচালিত আৰু ২০১৭ চনৰ কান চলচ্চিত্ৰ মহোৎসৱত প্ৰদৰ্শিত এই ছবিখনত ইলাইজাই নিজকে লৈ যৌনতাপূৰ্ণ চুটি ছবি নিৰ্মাণ কৰে।

মঞ্চত অভিষেক ঘটাই ভেন পেটিনে পাৰ্চিং স্কোৱাৰ চিগনেচাৰ চেণ্টাৰত জোচিয়া মামেটৰ সৈতে হামিছ লিংকলেটাৰৰ অফ-ব্ৰডৱে নাটক *দ্য হোৱাৰ্লিগিগ*ত অভিনয় কৰিছিল। ভেন পেটিনে গ্লেন ক্ল'জ, জন মালকোভিচ, পেট্ৰিক ষ্টুৱাৰ্ট আৰু মিনি ড্ৰাইভাৰৰ সৈতে ২০১৭ চনৰ ৰোমাণ্টিক কমেডী *দ্য ৱাইল্ড ৱেডিং*ত অভিনয় কৰিছিল। ডলি ৱেলছৰ *গুড পষ্টিয়াৰ*ৰ মূল চিত্ৰগ্ৰহণ ২০১৭ চনৰ ডিচেম্বৰৰ শেষৰফালে ব্ৰুকলিনত সমাপ্ত হয়, য’ত ভেন পেটিন আৰু এমিলি মৰ্টিমাৰে অভিনয় কৰিছিল।

তেওঁ ডেভিদ ৰবাৰ্ট মিচেলৰ ক্ৰাইম নয়াৰ *আণ্ডাৰ দ্য ছিলভাৰ লেক*ত মামেট, ৰাইলী কিঅ’ আৰু এণ্ড্ৰু গাৰফিল্ডৰ সৈতে ভূমুকি মাৰিছিল। ভেন পেটিনক ২০১৭ চনত *ভেৰাইটি* আলোচনীৰ "১০ এক্টৰছ টু ৱাচ"ৰ অন্যতম হিচাপে নামকৰণ কৰা হৈছিল। ২০১৮ চনৰ শৰৎকালত তেওঁ পাব্লিক থিয়েটাৰৰ নিৰ্মাণ *মাদাৰ অৱ দ্য মেইড*ত গ্লেন ক্ল'জৰ বিপৰীতে জোৱান অৱ আৰ্ক হিচাপে অভিনয় কৰে। তেওঁ কেৰেম চংগাৰ ড্ৰামা ছবি *দ্য ভায়োলেণ্ট হাৰ্ট*ত জোভান আডেপোৰ বিপৰীতে অভিনয় কৰিছিল।

## ব্যক্তিগত জীৱন
২০২২ চনৰপৰা ভেন পেটিন অভিনেতা তথা *টেল মি লাইজ* ধাৰাবাহিকৰ সহ-অভিনেতা জেকচন হোৱাইটৰ সৈতে সম্পৰ্কত আছে।

## তথ্যসূত্ৰ


## বাহ্যিক সংযোগ
* 

শ্ৰেণী:আমেৰিকান অভিনয় শিল্পী
লীনা হিডী

**লীনা কেথৰিন হিডী** (জন্ম: ৩ অক্টোবৰ, ১৯৭৩) এগৰাকী ব্ৰিটিছ অভিনেত্ৰী। এইচ.বি.অ’.ৰ ফেণ্টাচী ড্ৰামা ধাৰাবাহিক *গেম অৱ থ্ৰোনছ*ত (২০১১–২০১৯) চাৰ্চি লেনিনষ্টাৰৰ চৰিত্ৰত কৰা অভিনয়ৰ বাবে তেওঁ আন্তঃৰাষ্ট্ৰীয় পৰ্যায়ত স্বীকৃতি আৰু প্ৰশংসা লাভ কৰিছিল। এই চৰিত্ৰটোৰ বাবে তেওঁ পাঁচবাৰকৈ এমি বঁটাৰ মনোনয়ন আৰু এবাৰ গোল্ডেন গ্ল'ব বঁটাৰ মনোনয়ন লাভ কৰিছিল। ২০০৬ চনৰ বোলছবি *৩০০*ত স্পাৰ্টাৰ ৰাণী গৰ্গোৰ চৰিত্ৰত কৰা অভিনয়ৰ বাবে তেওঁ চাটাৰ্ণ বঁটাৰ বাবে মনোনীত হৈছিল। 

হিডীয়ে ৰহস্যধৰ্মী ড্ৰামা ছবি *ৱাটাৰলেণ্ড*ৰ (১৯৯২) জৰিয়তে চলচ্চিত্ৰ জগতত অভিষেক ঘটায় আৰু ব্ৰিটিছ টেলিভিছন নাটক *দ্য ক্লথছ ইন দা ৱাৰ্ডৰোব*ত (১৯৯৩) অভিনয় কৰে। ২০০৫ চনৰ বোলছবি *দ্য ব্ৰাদাৰ্ছ গ্ৰিম* আৰু ২০০৬ চনৰ *৩০০*ত মুখ্য চৰিত্ৰত অভিনয় কৰি অধিক পৰিচিতি লাভ কৰাৰ আগলৈকে তেওঁ ব্ৰিটিছ আৰু আমেৰিকান চলচ্চিত্ৰ তথা টেলিভিছনত নিয়মিতভাৱে কাম কৰি গৈছিল। তেওঁ অভিনয় কৰা অন্যান্য উল্লেখযোগ্য বোলছবিসমূহৰ ভিতৰত আছে *দ্য ৰিমেইনছ অৱ দা ডেব* (১৯৯৩), *দ্য জাংগল বুক* (১৯৯৪), *মিচেছ ডালোৱে* (১৯৯৭), *ৰিপ্লিছ গেম* (২০০২), *ইমাজিন মি এণ্ড ইউ* (২০০৫), *ড্ৰেড* (২০১২), *দ্য পাৰ্জ* (২০১৩), *৩০০: ৰাইজ অৱ এন এম্পায়াৰ* (২০১৪), *প্ৰাইড এণ্ড প্ৰিজুডিচ এণ্ড জম্বিজ* (২০১৬), আৰু *ফাইটিং উইথ মাই ফেমিলী* (২০১৯)। 

হিডীয়ে বিজ্ঞানভিত্তিক ধাৰাবাহিক *টাৰ্মিনেটৰ: দা ছাৰা কনাৰ ক্ৰনিকলছ*ত (২০০৮–২০০৯) ছাৰা কনাৰৰ চৰিত্ৰত অভিনয় কৰিছিল। ইয়াৰ উপৰি তেওঁ এনিমেটেড ধাৰাবাহিক *ৰাইজ অৱ দা টিনেজ মিউটেণ্ট নিনজা টাৰ্টলছ* (২০১৮–২০২০) আৰু ৱেব ধাৰাবাহিক *ইনফিনিটি ট্ৰেইন*ত (২০১৯–২০২১) অভিনয় কৰিছিল। তেওঁ ভিডিঅ’ গেম *ৰাইজেন* (২০০৯) আৰু চলচ্চিত্ৰ *কিঙছগ্লেভ: ফাইনেল ফেণ্টাচী ১৫* (২০১৬) ত কণ্ঠদান কৰিছিল। লগতে তেওঁ এনিমেটেড ধাৰাবাহিক *ডেঞ্জাৰ মাউচ* (২০১৫–২০১৭), *টেলছ অৱ আৰ্কেডিয়া* (২০১৭–২০১৮; ২০২০) আৰু পাপেট ধাৰাবাহিক *দ্য ডাৰ্ক ক্ৰিষ্টাল: এজ অৱ ৰেজিষ্টেন্স*তো (২০১৯) কণ্ঠ দিছিল।

## প্ৰাৰম্ভিক জীৱন
হিডীৰ জন্ম সুজান আৰু জন হিডীৰ কন্যা হিচাপে হৈছিল। তেওঁৰ পিতৃ ইয়ৰ্কশ্বায়াৰৰ এজন আৰক্ষী বিষয়া আছিল আৰু সেই সময়ত বাৰ্মুডা আৰক্ষী সেৱাৰ বাবে হেমিল্টনত কৰ্মৰত আছিল। হিডীৰ টিম নামৰ এজন কনিষ্ঠ ভাতৃ আছে। যেতিয়া তেওঁৰ বয়স পাঁচ বছৰ আছিল, তেওঁৰ পৰিয়ালটো ইংলেণ্ডলৈ উভতি আহে আৰু প্ৰথমতে ছামাৰছেটত বসতি স্থাপন কৰে। শৈশৱত তেওঁ বেলে নৃত্যৰ শিক্ষা গ্ৰহণ কৰিছিল। শ্বেলী কলেজত পঢ়ি থকাৰ সময়তে তেওঁ পোনপ্ৰথমে অভিনয়ৰ অভিজ্ঞতা লাভ কৰিছিল। ১৭ বছৰ বয়সত ৰয়েল নেচনেল থিয়েটাৰত এখন স্কুলীয়া নাটকত অভিনয় কৰি থকা অৱস্থাত তেওঁক লক্ষ্য কৰা হৈছিল আৰু ১৯৯২ চনৰ ছবি *ৱাটাৰলেণ্ড*ৰ এটা চৰিত্ৰৰ বাবে বাছনি কৰা হৈছিল।

## ব্যক্তিগত জীৱন
হিডীয়ে ২০০৭ চনৰ মে' মাহত সংগীতশিল্পী পিটাৰ লঘৰানৰ সৈতে বিবাহপাশত আবদ্ধ হয়। ২০১০ চনত তেওঁলোকৰ এজন পুত্ৰ সন্তান জন্ম হয়। সন্তানটিৰ জন্মৰ পাছত তেওঁ প্ৰসৱোত্তৰ বিষাদগ্ৰস্ততাত ভোগাৰ কথা প্ৰকাশ কৰিছে। হিডী আৰু লঘৰান ২০১১ চনত পৃথক হয় আৰু তেওঁ ২০১২ চনৰ জুলাই মাহত বিবাহ বিচ্ছেদৰ বাবে আৱেদন কৰে, যিটো ২০১৩ চনৰ ডিচেম্বৰত চূড়ান্ত হয়। ২০১৫ চনৰ ১০ জুলাইত হিডীয়ে তেওঁৰ বাল্যকালৰ বন্ধু তথা চলচ্চিত্ৰ নিৰ্মাতা ডেন কাডানৰ এগৰাকী কন্যা সন্তান জন্ম দিয়ে। কাডানে তেওঁৰ চুটি ছবি *দ্য ডেভিলছ ৱেডিং*ত হিডীৰ সৈতে কাম কৰিছিল। ২০১৯ চনৰ জুন মাহৰ ভিতৰত তেওঁলোক পৃথক হৈছিল। ২০২২ চনৰ অক্টোবৰত হিডীয়ে আমেৰিকান অভিনেতা মাৰ্ক মেঞ্চাকাক বিবাহ কৰায়, যাৰ সৈতে তেওঁ ২০২০ চনৰপৰা প্ৰেমৰ সম্পৰ্কত আছিল।

## তথ্যসূত্ৰ


## বাহ্যিক সংযোগ

* 
* 

শ্ৰেণী:বৃটিছ অভিনেত্ৰী
মাৰিয়া উইটনাৰ

**মাৰিয়া উইটনাৰ** (গাজদাগ-উইটনাৰ; ৯ জুন ১৯৩৭ – ১৪ ছেপ্টেম্বৰ ২০২২) ১৯৫৬ চনৰ হাংগেৰিয়ান বিপ্লৱত অংশগ্ৰহণ কৰা এগৰাকী হাংগেৰী বিপ্লৱী আৰু ৰাজনীতিবিদ আছিল। 

## প্ৰাথমিক জীৱন
উইটনাৰে ১৯৩৭ চনৰ ৯ জুনত বুডাপেষ্টত জন্মগ্ৰহণ কৰিছিল। তেওঁ দেউতাকক দেখা নাপালে আৰু মাকে তেওঁক নানসকলৰ ওচৰলৈ পঠিয়াই দিলে। দুবছৰ বয়সত তেওঁক কাৰ্মেলাইট ক্লষ্টাৰলৈ পঠিওৱা হৈছিল। ১৯৪৮ চনত মাকক লগ পায় আৰু অতি সোনকালেই তেওঁক ৰাজ্যিক যত্নলৈ পঠিয়াই দিয়ে। মাধ্যমিক বিদ্যালয়ৰ পঢ়া-শুনা বন্ধ কৰি শ্ব'লনকত আৰু কিস্কুনহেগেছ জিলাৰ কাউন্সিলৰ বাবে টাইপিষ্ট আৰু চৰ্টহেণ্ড লেখক হিচাপে কাম কৰিবলৈ আৰম্ভ কৰে। ১৯৫৫ চনত তেওঁ এজন পুত্ৰ সন্তান জন্ম দিয়ে আৰু ডেৰ বছৰৰ পাছত বুডাপেষ্টলৈ গুচি যায়। ইতিমধ্যে তেওঁ অদ্ভুত কাম হাতত লৈছিল।

## ১৯৫৬ চনৰ বিপ্লৱ আৰু তাৰ পিছৰ পৰিণতি
১৯৫৬ চনৰ ২৩ অক্টোবৰত উইটনাৰে এই বিক্ষোভত অংশগ্ৰহণ কৰে আৰু মাগিয়াৰ ৰাডিঅ’ ভৱন ঘেৰাও কৰাৰ সময়ত বিপ্লৱীসকলৰ সৈতে যোগদান কৰে। তেওঁ কাটালিন হাভ্ৰিলাক লগ পাইছিল আৰু পিছৰ দিনবোৰত তেওঁলোকে একেলগে আহতসকলৰ যোগান ধৰাত সহায় কৰিছিল। পিছলৈ তেওঁ বাজদাহুনিয়াদ ষ্ট্ৰীট প্ৰতিৰোধ গোটৰ সদস্য হয় আৰু তেওঁৰ সংগীৰ সৈতে তেওঁলোকে ১৯৫৬ চনৰ ৩০ অক্টোবৰত অস্ত্ৰ-শস্ত্ৰ বিচাৰি দশম জিলাৰ থানা দখল কৰে। ৪ নৱেম্বৰত ছোভিয়েট আক্ৰমণৰ সময়ত Üllői út ত শ্ব্ৰেপনেলৰদ্বাৰা আহত হয়।

উইটনাৰৰ চিকিৎসা কৰা হৈছিল পেটাৰ্ফি চেণ্ডাৰ ষ্টেট হাস্পতালত। দখল কৰা দেশৰপৰা পলাবলৈ চেষ্টা কৰিছিল যদিও গ্ৰেপ্তাৰ হয়। 
তেওঁক সোধা-পোছা কৰা হৈছিল আৰু তাৰ পিছত মুক্ত কৰা হৈছিল আৰু তাৰ পিছত আকৌ এবাৰ দেশ এৰি পলায়ন কৰিবলৈ চেষ্টা কৰিছিল আৰু অষ্ট্ৰিয়াত কেইসপ্তাহমান কটায়। তাৰ পিছত, হাংগেৰীলৈ উভতি আহি তেওঁ অদক্ষ শ্ৰমিক হিচাপে কাম কৰিবলৈ ধৰিলে। 
১৯৫৭ চনৰ ১৬ জুলাইত উইটনাৰক গ্ৰেপ্তাৰ কৰা হয় আৰু ১৯৫৮ চনৰ ২৩ জুলাইত মৃত্যুদণ্ডৰ শাস্তি প্ৰদান কৰা হয়। ১৯৫৯ চনৰ ২৪ ফেব্ৰুৱাৰীত দ্বিতীয়খন আপীল আদালতে এই শাস্তি যাৱজ্জীৱন কাৰাদণ্ডলৈ পৰিৱৰ্তন কৰে। ১৯৭০ চনৰ ২৫ মাৰ্চত কাৰাগাৰৰপৰা মুক্তি পায়।

প্ৰথমে তেওঁ ড্ৰেছমেকাৰৰ কোঠাত কাম কৰিছিল আৰু পিছলৈ চাফাই কৰ্মী হিচাপে কাম কৰিছিল। ১৯৮০ চনৰপৰা তেওঁ অক্ষম পেঞ্চনাৰ। সাম্যবাদৰ অন্ত পৰাৰ পাছত ১৯৫৬ চনৰ বিপ্লৱৰ বিভিন্ন প্ৰবীণ সংগঠনৰ কামত সক্ৰিয়ভাৱে জড়িত হৈ আছে। ১৯৯১ চনত হাংগেৰী ৰিপাব্লিকৰ গ্ৰেণ্ড ক্ৰছ *অৰ্ডাৰ অৱ মেৰিট*ৰ সন্মান লাভ কৰে।

## ৰাজনৈতিক কেৰিয়াৰ
২০০৬ আৰু ২০১০ চনৰ সংসদীয় নিৰ্বাচনত উইটনাৰে ফিডেছ ৰাষ্ট্ৰীয় তালিকাৰপৰা সংসদৰ সদস্য নিৰ্বাচিত হৈছিল। ২০০৬ চনৰ ৩০ মে’ৰপৰা ২০১০ চনৰ ১৩ মে’ৰ ভিতৰত নিয়োগ আৰু শ্ৰম সমিতিৰ সদস্য আছিল। ২০১০ চনৰ ১৪ মে'ত তেওঁক মানৱ অধিকাৰ, সংখ্যালঘু, নাগৰিক আৰু ধৰ্মীয় পৰিক্ৰমা সমিতিৰ সদস্য হিচাপে নিযুক্তি দিয়া হয়।

## তথ্যসূত্ৰ
শ্ৰেণী:হাংগেৰীৰ ব্যক্তি
শ্ৰেণী:মৃত্যুুদণ্ডপ্ৰাপ্ত মহিলা
শ্ৰেণী:মহিলা ৰাজনীতিবিদ
গ্ৰেচ মাৰ্কছ

**গ্ৰেচ মাৰ্কছ** (প্ৰায় ১৮২৮ – প্ৰায় ১৮৭৩ চনৰ পিছত) ১৮৪৩ চনত অণ্টাৰিঅ'ৰ ৰিচমণ্ড হিলত নিজৰ নিয়োগকৰ্তা থমাছ কিনিয়াৰ আৰু তেওঁৰ গৃহকৰ্মী নেন্সি মণ্টগোমাৰীৰ হত্যাকাণ্ডৰ সৈতে জড়িত এগৰাকী আইৰিছ-কানাডিয়ান দাসী আছিল। কিনিয়াৰৰ হত্যাকাণ্ডৰ বাবে তাইৰ দোষী সাব্যস্ত হোৱাটো বিতৰ্কিত আছিল আৰু মাৰ্কছ প্ৰকৃততে হত্যাকাণ্ডত সহায়ক আছিল নে কেৱল অজানিতে আনুষংগিক আছিল সেই লৈ বহু বিতৰ্কৰ সৃষ্টি হৈছিল। মাৰ্কছ আছিল মাৰ্গাৰেট এটউডৰ ঐতিহাসিক কল্পকাহিনী উপন্যাস এলিয়াছ গ্ৰেচ আৰু ইয়াৰ অভিযোজন অন্যান্য মাধ্যমত। 

## প্ৰাথমিক জীৱন
মাৰ্কছৰ জন্ম আৰু ডাঙৰ-দীঘল হৈছিল আয়াৰলেণ্ডৰ আলষ্টাৰত। তেওঁৰ পিতৃ জন মাৰ্কছ আছিল এজন শিলৰ কাম কৰা আৰু এজন গালি-গালাজ কৰা মদ্যপায়ী। পিতৃ-মাতৃ আৰু আঠজন ভাই-ভনীৰ সৈতে তেওঁ ১৮৪০ চনত উচ্চ কানাডালৈ প্ৰব্ৰজন কৰে, যেতিয়া গ্ৰেচৰ বয়স বাৰ বছৰ আছিল। কানাডালৈ যোৱাৰ পথত জাহাজত তেওঁৰ মাকৰ মৃত্যু হয় আৰু তেওঁক সাগৰত সমাধিস্থ কৰা হয়।

## হত্যাকাণ্ড
মাৰ্কছে য়ং ষ্ট্ৰীটৰ কৃষক থমাছ কিনিয়াৰৰ ঘৰত দাসী হিচাপে নিযুক্তি পাইছিল, যিয়ে নিজৰ গৃহকৰ্মী নেন্সি মণ্টগোমাৰীৰ সৈতে যৌন সম্পৰ্কত ৰাখিছিল। ১৮৪৩ চনৰ জুলাই মাহত কিনিয়াৰ আৰু মণ্টগোমেৰীক জেমছ মেকডাৰমট নামৰ এজন চাকৰে হত্যা কৰে। কিনিয়াৰক গুলীয়াই হত্যা কৰা হয় আৰু মৃত্যুৰ সময়ত গৰ্ভৱতী মণ্টগোমেৰীৰ মূৰত কুঠাৰেৰে আঘাত কৰা হয় আৰু তাৰ পিছত ডিঙি চেপি হত্যা কৰা হয় আৰু তাৰ পিছত তেওঁক এটা ডাঙৰ টাবৰ তলত লুকুৱাই থোৱা হয়। "মেৰী হুইটনী" ছদ্মনামেৰে মাৰ্কছে মেকডাৰমটৰ সৈতে আমেৰিকালৈ পলায়ন কৰে যদিও নিউয়ৰ্কৰ লুইষ্টনত তেওঁলোকক গ্ৰেপ্তাৰ কৰি টৰণ্টোলৈ বিতাড়িত কৰা হয়। মাৰ্কছে এই দ্বৈত হত্যাকাণ্ডত অংশগ্ৰহণ কৰিছিল নে নাই সেয়া এতিয়াও স্পষ্ট হোৱা নাই।

মাৰ্কছৰ বিৰুদ্ধে মেকডাৰমটৰ সৈতে কিনিয়াৰৰ হত্যাকাণ্ডৰ গোচৰ চলিছিল। ইয়াৰ পিছত মণ্টগোমাৰীৰ হত্যাকাণ্ডৰ বিচাৰ হ’বলগীয়া আছিল যদিও দুয়োজন প্ৰতিবাদীকে কিনিয়াৰৰ হত্যাৰ দোষী সাব্যস্ত কৰি মৃত্যুদণ্ডৰ শাস্তি দিয়াৰ বাবে ইয়াক অপ্ৰয়োজনীয় বুলি গণ্য কৰা হৈছিল। মেকডাৰমটক ফাঁচি দিয়াৰ আগতে তেওঁ জোৰ দি কৈছিল যে মাৰ্কছ হৈছে, "এজন দুষ্ট প্ৰতিভা যিয়ে দুগুণ হত্যাৰ মাষ্টাৰমাইণ্ড কৰিছিল, তাৰ পিছত ফাঁচিৰপৰা হাত সাৰিবলৈ মানসিক ৰোগৰ অভিনয় কৰিছিল।" মাৰ্কছৰ শাস্তি অৱশ্যে আজীৱন কাৰাদণ্ডলৈ হ্ৰাস কৰা হয় যিটো তেওঁ কিংষ্টন কাৰাগাৰত কটায়। এটা সময়ত (৪ মে’, ১৮৫২ – ১৮ আগষ্ট, ১৮৫৩) তেওঁক আশ্ৰয় শিবিৰত ৰখা হৈছিল যদিও পিছলৈ তেওঁক কিংষ্টন কাৰাগাৰলৈ ঘূৰাই অনা হয়। ১৮৭২ চনত প্ৰায় ত্ৰিছ বছৰ কাৰাগাৰত থকাৰ পিছত মাৰ্কছক ক্ষমা কৰি উত্তৰ নিউয়ৰ্কলৈ গুচি যায়। ইয়াৰ পিছত তেওঁৰ কোনো শুংসূত্ৰ পোৱা নাযায়।
## তথ্যসূত্ৰ
শ্ৰেণী:আয়াৰলেণ্ডৰ ব্যক্তি
শ্ৰেণী:মৃত্যুুদণ্ডপ্ৰাপ্ত মহিলা